
Trei femei 


Astazi m-am ciocnit de existentele a trei femei. 

9 am - Ileana; 18 ani; căsătorită; însărcinată in 
şase luni; urâtă de soacra; bătută crunt de sot; copilul 
omorât; ajunge la spital in stare gravă; el e luat in 
evidenta(!) de Serviciul de Combatere a Violentei in 
Familie; ea ar vrea să divorţeze, dar nu vrea ca el să 
ajungă la închisoare. Abia a început viaţa şi a suferit 
pentru două... 

2 pm - Duduta; 50 de ani; văduvă de tânără; doi 
băieți mari (25 şi 27); un cal frumos; o vacă; o casă cu 
trei camere şi gard; a plecat în Italia unde munceşte la 
negru să strângă bani ca să cumpere un hectar de 
pământ, să aibă ce lăsa băieţilor că îi e ruşine, îmi 
spune, să nu le lase nimic, când va muri... Ar fi avut 
jumătate de hectar, dar rudele au vândut moştenirea 
comună fără să o întrebe. A muncit toată viaţa şi nu va 
avea o pensie... 

6 pm - Ileana (alta), 53 de ani; foarte curată şi 
extrem de harnică; munceşte întruna, oriunde; intră în 
curtea vecinilor, ia sapa şi prăşeşte grădina; cară apă; 
dacă îi dai ceva, e foarte fericită; dacă nu-i dai, nu se 
supără; are bărbat - şofer, o bate, o ignoră şi nu aduce 

nimic acasă; are casa; are fii; cand nu o bat, o ignoră şi 
nu o ajută cu nimic; are tată; o bate şi îi vorbeşte urât; 
ieri a bătut doi pari şi a legat o sârmă ca să o 
împiedice să treacă cu vaca prin curtea lui; şi-a 
construit singură un bordei de lut unde doarme când 
ajunge de la muncă, noaptea; a muncit toată viața ca o 
roabă şi nu va avea o pensie... 


Aţi avut vreodată sentimentul neputinței 
absolute?! Dar al revoltei? Despre asta vorbim! 


www. gabrielacretu.ro, august 2007 


Femeile si politica la romani 


„Democraţia-i democraţie, dar nu şi pentru catei!”’, 
spunea odată — „realist” — un coleg. Totuşi, despre 
drepturile cateilor cu toţii am auzit vorbindu-se în 
ultimul timp destul de mult şi argumentat; 
organizaţiile care luptă pentru drepturile animalelor 
sunt o voce sonoră a societăţii civile. Din acest motiv 
suspectez faptul că ironicul meu coleg nu a vrut de 
fapt să spună „căței”, ci ,,Democratia-i democraţie, 
dar nu şi pentru femei!”. Deşi se vorbeşte adesea 
despre marile progrese obţinute pe drumul de la 
dictatură la democraţie, realitatea noastră cotidiană 
dovedeşte că aceste progrese, dacă s-au produs, nu le 
privesc, în egală măsură, şi pe ele. 

Multe muncesc din greu în gospodării agricole, ca 
lucrători familiali neremunerati; munca lor nu este 
inclusă în PIB şi nu oferă niciun fel de protecţie 
socială; în plus, pot fi considerate neproductive. 

Ele fac, în ultimii ani, mai multă şcoală 
(aproximativ 55% dintre absolvenţii de învățământ 
superior în acest an sunt femei). Domeniile pentru 
care se pregătesc oferă status social mai scăzut şi bani 
mai puțini; funcţiile de conducere, chiar dacă ele sunt 

majoritare in ramura, sunt detinute mai mult de ei. 
Drept urmare, decalajele salariale sunt mari; in cazul 
pensiilor ele sunt şi mai mari pentru că diferenţa este 
accentuata de faptul ca femeile intrerup mai des 
activitatea pentru a naşte şi creşte copiii şi drept 
urmare au contribuții mai mici. 

Ele se îngrijesc de ceilalți — copii, soți, părinţi în 
vârstă, rude bolnave — mai mult decât o fac ei. 
Îngrijirea este pe gratis, pentru că li se spune, dacă nu 
au slujbe remunerate, că sunt „în întreţinere”. 
Conform Codului Familiei, ea şi el sunt egali, dar el 
apare drept „capul familiei” în toate statisticile, chiar 
dacă ea este singura care lucrează sau el mai figurează 
ca sot doar în acte... Ca să fie şi ea considerată „cap” 
trebuie să renunțe la el (să fie celibatară, văduvă sau 
divorțată). 

De regulă, ele sunt nişte ființe anoste, cu prea mult 
simț al datoriei şi mai putin simţ al aventurii, care 
ascultă mai mult decât vorbesc, care se ocupă de alţii 
mai mult decât de sine, dau viata şi pun suflet in toate. 
Si sunt aproape invizibile. 

Cele care apar pe ecranele televizoarelor nu 
seamănă deloc cu mamele noastre şi numai uneori 
sunt fiicele pe care am dori să le avem. Cu certitudine 
nu sunt ca celelalte 99% dintre femei. Când apar drept 
„remarcabile”, au meserie de bărbat, comportament de 
bărbat şi se neagă pe sine. Că sunt femeie nu are 
importanță, spun ele, ci competenţa. 

E o mare şi periculoasă minciună! lerarhiile, mai 
ales în politică, sunt bazate pe putere, nu pe 
competenţă. Nici nu se spune ce fel de competenţe ar 
fi necesare pentru a-i reprezenta pe alții ca să nu se 

observe ca cei care detin puterea nu le au totdeauna 
suficient. 

În schimb, ei invocă des lipsa lor de competenţă in 
politică. Putem să acceptăm şi că au puţină dreptate, 
dacă politică înseamnă circ mediatic, conflicte 
permanente, să te ocupi de „probleme serioase” — 
precum instaurarea democraţiei cu tancul sau cum să 
faci serviciile secrete atât de secrete încât să nu le 
poată controla nimeni — şi să nu discuti despre 
probleme ,,minore”; de exemplu, cum pot să 
supravieţuiască cei care au drept venit salariul minim 
pe economie sau o pensie de o sută lei sau cum se face 
că sunt incluse în „coşul minim zilnic” tigarile dar este 
uitat detergentul... 

Departe de a le fi avantajat, tranziţia a multiplicat 
rolurile femeilor, făcându-le situația mai dificilă. 
În multe cazuri au devenit „şi tată şi mamă” pentru că 
au fost nevoite să preia toate responsabilitatile de la 
partenerii lor, plecați de acasă la muncă sau aiurea, 
uneori refugiați în alcool. Creşe nu mai există, 
îngrijirea copiilor în regim privat este un lux. 
Implicarea socială şi politică a femeilor este 
considerată redusă pentru că, în lumea noastră, a 
creşte copiii, a îngriji bătrânii, a reproduce biologic şi 
cultural societatea nu face parte din social şi nu are 
relevanţă politică (sic!). 

După ce au fost sistematic neplătite pentru muncă 
— în timp ce bărbaţii au fost la fel de sistematic plătiți 
pentru a nu munci, aşa cum ne arată politica salariilor 
compensatorii în tranziţie — s-au risipit prin Europa. 
Ca să poată trimite un ban acasă, s-au înstrăinat de 
politica de la televizor, pentru altfel de politică nu au 

in mod cronic timp şi nici voință. Întrucât, în mod 
repetat, nu au fost prezente pe agenda publică cu 
interesele lor mărunte — o educaţie mai bună pentru 
copii, medicamente accesibile pentru cei bătrâni, mai 
puţină violență si mai mult respect — au început ele 
însele să creadă că nu contează. 

Cele care au crezut diferit au devenit victimele 
favorite ale politicii şi tapii ei ispasitori; ar trebui 
introdus, de altfel, echivalentul feminin, pentru că la 
noi, foarte frecvent, nu ei, ci ele plătesc pentru 
greşelile tuturor. Curatarea politicii româneşti de foştii 
colaboratori ai securităţii (că de securişti nici nu poate 
fi vorba) a început şi pare că s-a şi sfârşit cu nişte 
remarcabile — în ciuda tuturor erorilor — femei. Orice 
remaniere guvernamentală s-a făcut eliminând femeile 
din guvern. Culoarea politică nu este relevantă în acest 
caz deşi actualul executiv a atins o performanță 
extrem de rară în lume, nu doar în Europa — nu are în 
componența sa nici o ministră. 

Nici economia nu funcționează după alte reguli 
decât politica, când este vorba despre gen. Întrucât 
cineva trebuia să plătească pentru pierderile provocate 
de prăbuşirea Fondului Naţional de Investiţii sutelor 
de mii de investitori mărunți, cineva chiar a plătit — o 
femeie; gurile rele ar spune că profitorii dezastrului 
erau mai multi iar ei nu au plătit. 

În mod sigur, ei sunt majoritari acolo unde se 
conduce, unde se decide, acolo unde se alege cum să 
fie utilizate resursele societăţii. Ele nu sunt; aproape 
deloc. România se situează pe un absolut penibil loc 
92* în lume după procentul de femei membre ale 

parlamentului; in toate celelalte organe ale puterii 
centrale şi locale ponderea este şi mai mică. 

Odată, cineva spunea o poveste care suna cam aşa: 
„Închipuiţi-vă că trăiţi într-o țară în care preşedintele 
este femeie, primul ministru şi toți membrii guvernului 
sunt femei, preşedinţii celor două camere ale 
parlamentului sunt femei şi aproape toți 
parlamentarii, conducătorii majorității instituțiilor 
importante sunt femei, 98% dintre primari sunt femei, 
93% dintre consilieri sunt femei etc.” 

Enumerarea continuă să descrie o lume bizară si 
produce oroare colegilor bărbați, oroare îndulcită si 
transformată într-o îndoială ironică doar de credința că 
o asemenea situație nedreaptă, dezechilibrată, care le 
dădea fiori, este un produs al imaginației care nu poate 
să existe cu adevărat. Nici unul nu a observat că era 
doar descrierea realității noastre cea de toate zilele dar 
cu genurile inversate, realitate pe care doar puțini 
dintre ei o consideră nedreaptă... 

Societatea noastră se construieşte pe nişte valori 
fundamentale — libertatea, egalitatea, dreptatea, 
solidaritatea, etc. Personal, am un ataşament autentic 
față de una dintre ele — egalitatea — aşa cum cred că ar 
trebui să aibă toate femeile într-o lume încă profund 
inegalitară şi unde ele sunt frecvent primele victime; 
un ataşament pe care ar trebui să-l aibă, de asemenea, 
orice om de stânga. Cum bunele intenţii de unul 
singur nu folosesc la nimic fără acţiune de grup, 
încerc să-i conving şi pe alții, din politică şi nu numai, 
despre cât de important este să punem în practică 
principiul egalităţii, despre câte progrese s-ar realiza 
în tara noastră dacă am avea, de exemplu, o 

reprezentare politică mai echilibrată a femeilor şi 
bărbaţilor. 

Ori de cate ori însă discut cu prietenii această temă 
— tabu în dezbaterea publică şi absentă aproape din 
agenda politică românească — am senzaţia, pe care mi- 
au mărturisit-o şi celelalte temerare, că asist la 
monologuri paralele sau la un fel de dialog al surzilor. 

Prietenii de care vorbesc sunt adesea foarte 
educați, cu reuşite sociale remarcabile şi, îngrijorător 
pentru mine, multi sunt declarat de stânga. Cu toate 
acestea, au o rezistenţă de catâr la a se lăsa convinşi că 
e de bun simț să accepti că şi femeile, de exemplu, 
sunt cetățeni şi au dreptul să fie reprezentate echitabil 
acolo unde se iau deciziile care le privesc. Aud numai 
ceea ce ei vor să audă şi ceea ce vor să audă se 
situează undeva între o imagine caricaturală şi 
grotescă, la o extremă, şi una retrogradă şi 
hipertraditionalista, la cealaltă; adică, pe de o parte, 
„feminista cu peri în barbă care strigă în gura mare că- 
i urăşte pe bărbați” şi, de cealaltă parte, „gospodina 
tăcută, obligatoriu lipsită de orice idee despre lume, 
frecând fundul cratitei în aşteptarea unui bărbat care 
să-i recomande detergentul mai eficient” (sic!). 
Prietenii erau mai ales bărbaţi; cu tristeţe am observat 
că şi unele prietene gândeau aşa; ei erau surzi, ele erau 
oarbe. 

Am încercat să-i înţeleg eu pe ei. Mi-am pus foarte 
serios întrebarea: de ce gândesc aşa aceşti bărbaţi, cu 
care  împărtăşisem idei şi sentimente încă din 
studenţie, fii ai unor femei remarcabile, parteneri ai 
altor femei remarcabile şi chiar excelenți taţi pentru 
nişte tinere femei, unii dintre ei. Atitudinea lor mi-a 

atras atenția asupra unui fapt care nu este particular şi 
ne afectează în general mişcarea, oriunde, nu doar 
acasă. Se cultivă încă nişte mituri care subminează 
eforturile de a schimba societatea şi minimalizează 
activistele mai mult încă decât unii încearcă să 
minimalizeze femeile în spaţiul politic. Aceste mituri 
trebuie permanent combătute. 

În primul rând, cred că toate femeile se confruntă 
— exceptând poate ţările nordice — cu neînţelegeri şi 
false percepții despre ceea ce ele vor, spun sau fac. 
Afirmația se referă mai ales la organizațiile de femei 
şi la activismul feminist din politică. Este atât de 
profundă neintelegerea încât chiar militantele pentru 
respectarea drepturilor femeii simt nevoia să se apere 
preventiv de acuzaţii spunând „Nu că aş fi feministă 
dar...”; continuă apoi cu un foarte coerent discurs 
feminist. Or, aici este o mare problemă — cea a 
prejudecatilor, stereotipurilor, falselor concepte cu 
care operăm şi care împiedică comunicarea. 

Dacă dorim să schimbăm ceva cu adevărat, trebuie 
ca femeile să-şi explice pentru cei ce nu sunt pregătiți 
să înțeleagă, acțiunile şi obiectivele. Altfel, nu e loc de 
întoarcere, doar de eşec! 

Prima credință care ne însoţeşte şi afectează 
activitatea este aceea că femeile din politică şi mai 
ales organizaţiile lor îşi exprimă opinia şi eventual pot 
decide în câteva domenii femeieşti sau se ocupă 
cu...probleme femeiești. 

În situaţia bună, ni se recunoaşte o anume 
competenţă dacă ne exprimăm opinia despre educaţie, 
sănătate şi, eventual, cultură sau mediu. Dar asta se 
petrece ca un fel de concesie care urmăreşte să arate 

mai mult spiritul democratic al celui ce cedeaza decat 
convingerile sale intime sau indreptatirea femeilor de 
a-şi expune punctul de vedere. Si mai spune ceva — 
funcționând ca un fel de barieră in fata implicării 
efective în actul decizional — să ne păstrăm menirea 
„naturală”, de femei. Să nu încălcăm zonele interzise! 

În situația proastă, dar foarte frecventă, 
organizaţiile de femei funcționează pe principiul 
excluderii la interior, fiind un fel de enclave care se 
ocupă, în partide, cu bucătăria politicii; organizează 
acțiuni sociale şi culturale, dau telefoane, pregătesc 
dosare şi, de multe ori, la propriu, pregătesc gustări şi 
fac cafelele. Sigur, ele nu decid. 

Or, concluzia care se impune este că suntem 
recunoscute eventual ca femei dar nu ca cetățene. Am 
auzit de nenumărate ori — mai ales când se făceau 
comentarii legate de bugetele excesive destinate 
securității — comentarii de tipul „Ce ştiţi voi despre 
securitate! Astea sunt lucruri serioase, decizii 
strategice, care îi privesc pe bărbaţi...” 

Acesta este alt mit, mitul celor două lumi separate, 
cu reguli distincte — lumea bărbaţilor şi cea a femeilor 
— de care fiecare ar trebui să se ocupe. Această 
societate nu a existat niciodată în realitate, ci este 
numai o idee în minţile celor care deţin puterea de a 
decide, idee care trebuie eliminată. 

Este necesar ca femeile să participe la elaborarea 
politicilor de securitate şi apărare, de exemplu, pentru 
că le priveşte. În război mor copiii şi partenerii lor, se 
cheltuiesc banii lor şi mai mor şi ele pentru că, 
frecvent, victimele sunt civili în mai mare măsură 

decât soldaţi, ca să nu mai amintim cadrele medicale 
şi militare femei prezente în zone de conflict. 

Ceea ce desemnăm, cu un cuvânt monstruos în 
limba română, drept gender mainstreaming, este o 
necesitate. Numai că, pentru a fi luate în considerare 
interesele şi obiectivele ambelor genuri, ele trebuie 
cunoscute şi exprimate, trebuie definite; consecinţele 
măsurilor care se adoptă trebuie măsurate. S- 
ar putea descoperi atunci că poate ne-am săturat să fim 
mame de eroi si vrem să avem fii-oameni vii, cum 
spunea poetul. 

Aici apare un pericol pe care nu-l sesizăm 
îndeajuns — să fim bătute cu propriile noastre arme. 
Mă refer la acele situații în care femeile ocupă poziții 
decizionale în domeniile la care mă refeream mai sus 
şi nu fac decât să conserve sistemul, oferindu-i şi o 
suplimentară legitimitate democratică. Sunt în politica 
actuală câteva nume care pot servi ca exemplu. 
Condoleeza Rice este un caz de acest tip. Succesul ei 
în ierarhia decizională americană poate fi folosit 
pentru a se spune că, în sfârşit, lucrurile încep să se 
echilibreze. Si aici vine întrebarea — a schimbat ea în 
vreun fel regulile jocului astfel încât interesele 
femeilor să fie mai bine reprezentate, punctul lor de 
vedere a avut o mai mare vizibilitate?! Răspunsul este, 
mai curând, nu. 

Situaţia este diferită în ţările în care femeile au 
reuşit să ocupe într-o pondere suficient de mare locuri 
decizionale. S-au observat modificări evidente ale 
politicilor publice. Statisticienii au descoperit câteva 
corelaţii semnificative între prezența femeilor în 
organismele de decizie şi evoluţia unor indicatori 

bugetari. Astfel, între ponderea cheltuielilor militare — 
numite, eufemistic, „de apărare” — şi ponderea 
femeilor în parlament, se observa o corelaţie inversă, 
în timp ce cheltuielile sociale, pentru educaţie şi 
sănătate variază în acelaşi sens cu ponderea lor. Un alt 
fenomen interesant observat în ţările care au un mai 
bun echilibru de gen în politică este acela că cetăţenii 
au o percepţie mai bună despre administrații şi 
consideră politicienii ca fiind mai puţin corupți. 

Asta înseamnă că femeile reuşesc să redirectioneze 
banii publici dinspre domeniile legate de exercitarea 
violentă a puterii de către stat spre cele asociate cu 
interesele fundamentale ale cetăţenilor şi să determine 
o modalitate mai corectă şi mai transparentă de lucru. 

Am putea să interpretăm şi altfel aceste cifre brute 
— că femeile au reuşit să-şi facă simțită prezenţa în 
politică mai ales în acele societăţi unde bărbaţii sunt ei 
înşişi mai puţin legaţi de ierarhiile de putere ale 
societăţilor tradiționale, războinice, sunt mai paşnici, 
mai interesaţi de social sau corecti prin cultura lor. 
Cum urmaşii vikingilor au astăzi societăţile cele mai 
egalitare din perspectiva relațiilor dintre femei şi 
bărbaţi, această interpretare este o pură speculație. 
Realitatea arată că femeile au reuşit, pas cu pas, să-şi 
facă auzite vocile şi să-şi câştige drepturile; departe ca 
acestea să fie un dar, sunt rezultatul unei lupte care se 
întinde pe cel puţin două secole. 

Ne putem întreba ce înseamnă „pondere suficient 
de mare” în organismele de decizie?! Cel puţin 20%, 
spun specialiştii. Sub acest procent femeile în politică 
tind să imite bărbații. Pentru că nu pot modifica 
regulile jocului astfel încât să le adapteze specificului 

lor, se supun celor existente pentru a dobândi 
acceptarea şi recunoaşterea din partea grupului; pot 
adopta inclusiv comportamente zise „masculine” — un 
limbaj mai liber si mai violent, renunţarea la viata 
personală în favoarea „carierei”, sedinto-mania. 

Aceasta din urmă este una dintre bolile 
politicienilor, extrem de contagioasă şi, în egală 
măsură, periculoasă atunci când devine singura formă 
de activitate politică şi cel mai important argument de 
legitimare; contribuţia fiecăruia se măsoară în „ore 
scaun” la sediul partidului şi pe această bază se 
stabilesc ierarhiile. Acest criteriu funcționează şi ca 
factor ce limitează ascensiunea femeilor în ierarhiile 
organizaţiilor (întrucât, din cauza obligaţiilor familiale 
şi de îngrijire ce le revin aproape exclusiv, au timp 
liber semnificativ mai redus pentru şedinţe 
interminabile şi ineficiente). 

Un alt „mit” frecvent împărtăşit este că nu putem 
fi egali pentru că suntem diferiţi de la natură, ca şi 
cum egalitatea ar presupune că trebuie să avem 
aceleaşi trăsături, aptitudini, comportamente şi în 
aceeaşi măsură. 

Egalitatea nu este un atribut natural, ci o relaţie 
socială între cetăţeni, relaţie care este fundamentul 
democratiilor moderne; de la „natură” oamenii sunt 
egali. Egalitatea presupune că bărbaţii şi femeile 
trebuie să se bucure de aceleaşi libertăţi şi să le fie 
garantate aceleaşi drepturi; mai înseamnă că trebuie să 
aibă aceleaşi oportunităţi de dezvoltare individuală şi, 
nu în ultimul rând, să împartă responsabilitatile într-o 
manieră echitabilă. 

Faptul natural ca femeile nasc copiii $i barbatii nu 
— diferenta esentiala biologica dintre cele doua genuri, 
invariabilă — nu se poate constitui într-un criteriu 
social de acceptare sau excludere de la exercitarea 
drepturilor şi libertăţilor cetăţeni. Orice trăsătură 
înnăscută care este folosită drept criteriu de ierarhizare 
socială este echivalentă cu nerecunoaşterea statutului 
de cetăţean şi este discriminatorie pentru că singurele 
„inegalităţi? acceptabile în statul de drept sunt cele 
dobândite. 

Deşi au abolit sclavia, s-a desființat regimul de 
apartheid, s-a acordat votul universal in toate țările, 
majoritatea societăţilor moderne nu pot totuşi să fie 
considerate democraţii autentice atât timp cât femeile 
sunt considerate inferioare pentru că sunt femei; 
democraţia poate începe numai după ce va fi abolită şi 
„ultima inegalitate” bazată pe naştere, aşa cum o 
identifica, pe bună dreptate, Vladimir Pasti. 

Există şi mituri ,,stiintifice” ale societăţii moderne 
care  dezavantajează femeile şi le limitează 
că, aparent nu au nici o legătură cu reprezentarea 
cetăţenilor în organele puterii. Unul dintre ele — 
reducerea activităţii productive la producţia de bani — 
a transformat indicatorul „marfă vândută şi încasată” 
în principal criteriu al dezvoltării, creşterii şi 
participării economice, Produsul Intern Brut şi 
participarea la crearea lui într-un fel de mijloc absolut 
de evaluare. În aceste condiţii, creşterea şi educarea 
copiilor proprii, îngrijirea bolnavilor şi altor 
dependenţi din familie, muncile casnice — adică ceea 
ce economic înseamnă reproducerea şi refacerea forței 

de munca — sunt considerate activități neproductive şi 
neremunerate. Participarea la o activitate economică 
este criteriu de valorizare socială; drept urmare, 
femeile sunt devalorizate şi ca muncitoare chiar dacă 
statisticile arată că muncesc mai mult (ca să nu 
amintim şi lipsa asigurărilor sociale sau existența lor 
doar în calitate de drepturi derivate...). 

Aceste mituri sunt arhi-prezente şi mereu reluate 
pentru uzul noilor generații în mass-media, transmise 
prin emisiuni în care femeile sunt obiecte foarte 
frumoase, foarte tinere, foarte dezbrăcate, blonde şi 
fără minte sau casnice „în întreţinerea” unor bărbați 
maturi, activi şi plini de succes; sau ele sunt 
„bebeluşe” (şi cine ar încredința treburile publice unor 
bebeluşi!?) iar ei „cârcotaşi” (adică posesorii unui fel 
de spirit critic autohton, necesar în politică). 
Reclamele comerciale utilizează şi ele stereotipurile 
de gen în exces, în dezavantajul ambelor genuri; 
bărbaţii nu sunt privilegiați totdeauna întrucât adesea 
apar consumând alcool, încălcând regulile, utilizând 
violenţa. Situaţia este social extrem de dăunătoare 
pentru că aceste comportamente sunt prezentate drept 
modele recomandabile sau înţelese astfel. 

În aceste condiţii, tragem concluzia că problema 
participării femeilor în politică este mai complexă 
decât credem şi necesită o acţiune concertată în care 
să fie implicate societatea civilă, partidele politice, 
mass-media, sistemul legislativ, Consiliul Naţional al 
Audiovizualului, sindicatele, cercetătorii din 
universități şi, bineînţeles, femeile însele prin 
organizaţii puternice şi vocale care să le reprezinte 
interesele. 

Participarea politică nu se poate reduce la dreptul 
de a vota şi nici doar la a candida; înseamnă şi dreptul 
de a se exprima public şi a se asocia pentru a atinge 
nişte obiective, a fi alese sau a obţine funcţii în 
structurile executive pentru a putea influența decizia 
politică. 

Experienţa celor ce se află într-o situație mult mai 
echilibrată în ceea ce priveşte reprezentarea în 
organele alese arată că există un numitor comun — 
asumarea sau impunerea unor cote de reprezentare 
pentru fiecare gen pe listele de candidaţi la alegeri şi 
în structurile de conducere ale partidelor politice. În 
unele cazuri partidele însele (mai ales cele de stânga şi 
ecologiştii) au adoptat măsuri de democratizare 
internă, de orientare a programelor şi atenţiei spre 
electoratul feminin, de constituire a listelor de 
candidați astfel încât fiecare gen să fie reprezentat 
într-o proporţie de cel puţin 30 — 40%; unele au 
introdus sistemul paritar prin alternarea pe liste a 
candidaților şi candidatelor. 

În alte cazuri, legea electorală sau chiar constituția 
a inclus asemenea prevederi; ele au obligat partidele 
să descopere electoratul feminin şi să-şi extindă baza 
de selecție a candidaților astfel încât să includă mai 
multe femei. 

Sistemul electoral utilizat poate fi, de asemenea, o 
frână sau un stimulent în calea reprezentării 
echilibrate. Votul proporţional permite femeilor să fie 
alese în mai mare măsură, în condiţiile unei vieţi 
democratice normale, în comparație cu cel majoritar. 
Exemplul cel mai sugestiv pentru a ilustra diferenţele 
de rezultate în funcție de sistemele de vot îl constituie 


22 


Femeile şi politica la romani 


Franta. Aceasta are in Adunarea Nationala (aleasa prin 
vot majoritar) unul dintre cele mai mici procente de 
deputate din Europa si din lumea democratica — dar nu 
mai mic decât în Romania — 12%; în Parlamentul 
European (ales prin sistem proportional pe liste) unul 
dintre cele mai mari — 44%. La nivelul consiliilor 
regionale, unde se aplică legea privind paritatea 
reprezentării pe liste — ponderea femeilor este de peste 
47%. Aprecierea de care se bucură Ségoléne Royal si 
cele 47% din voturile francezilor obținute la 
prezidenţiale sunt semne că schimbarea societății 
franceze este substanțială; mai mult decât regulile 
politicii. 

Acceptăm că şi în România ultimilor ani s-au 
înregistrat câteva progrese remarcabile, cel puţin la 
nivel legislativ. Avem o prevedere constituțională şi o 
lege care garantează egalitatea de şanse; toate bune şi 
frumoase dacă „egalitatea de şansă” garantată nu ar fi 
un nonsens pentru o lume deja ierarhizată. În 
toate limbile şi culturile „şansa” se află sub semnul 
neprevăzutului şi întâmplării, nu al necesarului; 
înseamnă ocazie favorabilă, noroc, hazard, 
probabilitate. 

Cum nu se poate garanta distribuția egală a 
norocului (pentru că este intim legat de ideea de 
hazard), nici a probabilităților (care sunt doar măsura 
posibilului), o asemenea garantie nu angajează la nici 
un discurs pozitiv cu privire la egalitate; se limitează 
la a spune „să nu împiedici”. 

O lege formală nu poate crea oportunități reale de 
dezvoltare şi afirmare personală, nu asigură 
participarea la alegerile fundamentale din societate, nu 

realizează o împărţire a responsabilitatilor familiale 
care să elibereze timpul pentru alte activităţi, nu oferă 
resursele necesare pentru a face cunoscute proiectele. 

Mie îmi aminteşte doar, cu tristeţe, o afirmaţie a 
lui Anatol France — „Legea burgheză interzice în egală 
măsură bogatilor şi săracilor să doarmă sub poduri” — 
care ar putea fi parafrazată. Legea egalităţii de şanse 
permite în egală măsură femeilor şi bărbaţilor să 
ocupe un loc în guvern; singura problemă este că toate 
sunt deja ocupate... 

Totuşi, cred că trebuie să privim cu optimism 
viitorul; o schimbare în regulile vieţii noastre politice 
este necesară şi posibilă până şi pentru simplul motiv 
că în alte tari s-a şi petrecut. Ceea ce mai trebuie să 
înțelegem este că nicăieri nu s-a produs de la sine... 


Text publicat în volumul colectiv 
Uşi deschise pentru femei în politica românească, 
Editura RG Publishing, Bucureşti, 2007 


*În ierarhia Uniunii Interparlamentare Romania ocupa 
poziția 107 din 137 la 31 octombrie 2008. Femeile aveau o 
reprezentare parlamentară mai bună în alte 135 de state (unele se 
află la egalitate în clasament, având aceeaşi pozitie). 

După rezultatele alegerilor parlamentare din noiembrie ne 
apropiem în viteză de primul loc; din păcate, din coadă. 

Am afirmat că mă simt ciudat să prezidez reuniuni 
la Conferinţa parlamentară G8. Unii nu au înţeles de 
ce spuneam asta şi m-au întrebat ce era ciudat acolo. 
Încerc două explicaţii. 

La plecare, aş fi răspuns că... eu. 


Ciudateniile mele 

eDin când în când, citesc. Printre autorii mei 
preferați sunt Joseph Stiglitz, Noam Chomsky, 
Amartya Sen. Autoarele sunt mult mai multe; Carole 
Pateman e prima dintre ele. 


e Din când în când, gândesc. Nu cred că trăim in 
cea mai bună dintre lumile posibile. Nu cred că 
suntem la sfârşitul istoriei. Nici Fukuyama nu mai 
crede. Nu iau de bune ideile de-a gata; mai ales pe ale 
neoliberalilor pasionali... 


e Sunt dintre cei care cred că putem face ceva. 
Drept urmare ştiu că, pe lângă Forumul Economic 
Mondial, există şi Forumul Social Mondial, pe lângă 
corporații există şi oameni iar în locul lumii în care 
trăim putem construi alta. 

e Consider că banii (ca simbol al bogăției) nu fac 
parte din definiția umanităţii; drept urmare, săracii 
sunt şi ei oameni. 


e Cred că suntem din ce în ce mai inteligenţi şi din 
ce în ce mai lipsiţi de rațiune; din păcate, lipsa rațiunii 
este contagioasă, inteligenţa nu... 


Altermondialiştii gândesc cam la fel dar sunt 
consideraţi „anti-sistem”, ei erau în stradă — la Rostok. 
Eu înăuntru — la Berlin — făceam parte din „sistem”. 
Ciudatenia era totuşi numai aparentă. Şi unii şi alţii 
încercam o presiune asupra şefilor de state din G8 ca 
să nu piardă Africa pe sub scutul de apărare 
antirachetă, adică să dea importanţă şi problemelor 
combaterii sărăciei, HIV/SIDA, investiţiei în sănătate 
— aflate pe agenda reuniunii la vârf — alături de alte 
teme arzătoare... 

Şi unii şi alţii arătam că — nimic nou sub soare — 
cetăţenii şi şefii de state nu au aceeaşi agendă şi 
aceeaşi ordine de priorități. 

La întoarcere, răspunsul ar fi altul. 

Între toți acei americani, germani, japonezi, 
francezi, africani... 

Între toți acei parlamentari, miniştri, înalţi 
funcționari mondiali... 

Între toţi acei politicieni în căutarea unor soluţii la 
o catastrofă umanitară, cel mai ciudat era... celălalt 
român.* 

Ciudateniile lui 

eNoi discutam despre cercetarea ştiinţifică şi de 
vaccinul posibil; el găsise deja soluţia — să procedăm 
ca în leprozeriile medievale, punând Africa în 
carantină generală. 


e Discutam despre asigurarea testelor pentru 
detectarea celor infectați cu HIV; el propunea să 
înconjurăm Africa cu garduri şi să tăiem comunicarea. 


e Vorbeam despre lipsa cadrelor medicale. În 
condiţii foarte grele de lucru, multi medici şi asistente 
s-au îmbolnăvit şi au murit, profesorii la fel; ceilalți au 
fost primiţi cu braţele deschise de țările bogate; Ghana 
mai are câțiva medici. El propune ca medicii care mai 
sunt să fie închişi împreună cu bolnavii — 40.000.000 
in Africa — şi lăsaţi acolo să se mănânce unii pe alţii. 


e Mie nu-mi venea să cred ce îmi auzeau urechile; 
el era trist că ideile sale minunate nu au susţinere 
pentru a fi puse în practică... 


e Mie mi se părea mai mult decât ciudat ca un om 
şi medic să gândească astfel şi eram îngrozită că ar 
putea auzi mai multi; erau comentarii informale, în 
mediu restrâns, spre norocul nostru... Lui nu 1 se 
părea. 


După această prea frumoasă unitate de idei în 
privinţa combaterii sărăciei gi epidemiei de 
HIV/SIDA, nu am mai găsit şi alte lucruri în comun 

pe care să le discutăm pentru că eu eram dintre cei 322 
si el nu. Români ciudati... 


www.gabrielacretu.ro, iunie 2007 


*Celălalt român era un senator, invitat de UNFPA pentru că 
dorea să înființeze o subcomisie care să se ocupe cu asemenea 
probleme şi în Senatul României; suntem singura tara din UE care 
nu are măcar un grup de lucru pentru populaţie şi dezvoltare în 
parlament; la Cameră mă strădui eu de ceva timp să găsesc un 
număr suficient de oameni care să aibă habar despre ce-i vorba şi 
să se implice. 

Cea mai profundă schimbare socială a secolului 
trecut, o adevărată revoluţie, priveşte femeia. 
Revoluţia se petrece încă; fără violenţă, dar nu fără 
scandaluri. Vreau să cred însă că este adevărată butada 
care spune că „orice idee foarte nouă este privită la 
început ca o nebunie, devine în timp o banalitate şi 
sfârşeşte prin a fi considerată depăşită”. 

Câteva remarcabile femei — mai multe — şi nişte 
remarcabili bărbaţi — mult mai puţini — loviți de un 
dram de nebunie, au spus contemporanii lor, au 
început acum două secole o luptă. Era lupta pentru 
dreptul la vot, pentru educație, pentru dreptul de a 
profesa, împotriva excluderii, a discriminării, a 
sărăciei, a violenţei. 

Generatii succesive au încercat să facă o banalitate 
din ideea că şi femeia este om şi, drept urmare, 
drepturile câştigate şi garantate omului o privesc. 

Din 1909 s-a instituit o zi în care să celebrăm 
succesele obţinute, să contabilizim eşecurile şi să 
reînnoim proiectele. O zi pentru a constientiza ca 
civilizația noastră are o problemă. Ea încearcă să se 

dezvolte avand drept fundament un ansamblu de 
valori pe care le numim într-un cuvânt democraţie. Or, 
nicio democraţie adevărată nu poate şi nu trebuie să 
excludă femeile pentru că nicio democraţie nu poate 
să excludă majoritatea. 

Ziua s-a ales în martie. Pentru că în 1848, în 
martie, s-a semnat primul document ce prevedea 
dreptul de vot pentru femei, neaplicat vreodată.  Într- 
un alt martie, femeile care lucrau în industria textilă 
au ieșit în stradă, într-un altul au fost închise în 
fabrică, a izbucnit un incendiu şi au ars de vii... 

Din 1975 O.N.U. a trecut ziua de 8 Martie printre 
sărbătorile sale. 

Între timp, în toate ţările femeile votează. 
Muncesc; muncesc în aproape toate domeniile. Si 
muncesc dublu pentru că mai muncesc şi acasă. Învață 
mult, cu succes dar rar pot să-şi pună în valoare 
cunoştinţele pentru ca deseori ajung doar 
supracalificate pentru postul mărunt pe care-l ocupă... 

Între timp, au condus guverne, tari, au intrat in 
parlamente. Şi-au cerut dreptul la cuvânt... 

Între timp, primului guvern constituit programatic 
pe principiul parităţii, din 8 femei şi 8 bărbaţi, îi 
merge bine. Dar nu e la noi, este în Spania; şi Spaniei 
îi merge mai bine. 

Constituţia Europei are 10 articole care garantează 
egalitatea şi drepturile femeii. 

Cu toate acestea, românilor le place uneori să 
călătorească în timp. Dar numai în trecut. În viitor nu 
e voie. Aşa încât, de dragul acestui obicei, femeile au 
pierdut multe din câştigurile deceniilor trecute. Avem 
în schimb legislaţie aproape europeană. 

La noi însă forme fără fond nu sunt încă o practică 
depăşită. Avem legi şi instituţii dar nu funcţionează. 
„Unde-i lege nu-i tocmeală” trebuie înlocuit cu 
„Unde-i lege nu-i şi aplicare” sau cu „Fă o lege ca să 
îngropi o problemă”. Şi probleme există. Legile, de 
asemenea. 

În secolul 19 curentul liberal lupta pentru abolirea 
sclaviei. Neoliberalismul, care triumfă şi la noi, 
creează condiţii pentru reintroducerea ei. 

Impozitul unic produce o accentuare a 
dezechilibrelor în privința remunerării; drept urmare, 
bogatii devin mai bogaţi iar săracii, mai săraci. Cea 
mai mare parte dintre aceşti săraci sunt femei. În 
fiecare oraş mai răsărit al României încă există câteva 
mii de femei care lucrează de dimineaţa până seara, 
uneori şi noaptea, uneori şi şapte zile pe săptămână, 
într-o industrie ce dă peste 40 % din exporturile țării — 
industria uşoară. I se spune aşa pentru că acolo doar 
lumina ochilor şi auzul se pierd în mod curent; dar 
asta nu e important. 

Pentru aceste femei salariul minim garantat nu 
există iar modificările propuse la Codul Muncii, daca 
ar fi adoptate, nu ar face decât să legalizeze sclavia lor 
reală. 

Ele tac pentru că nu au sindicate, nu au bani, nu 
sunt importante. Dar noi, cei aleşi, suntem auziti, noi 
putem vorbi. După mai bine de un secol de progres în 
privinţa drepturilor femeii, aceste femei nu trebuie 
forțate să iasă în stradă pentru că nu mai pot îndura; 
ele şi altele. 

De ziua lor, un angajament în acest sens e necesar. 
Eu îl propun. În loc de a oferi flori, consider că 

suntem obligați să facem gesturi pe măsura puterii 
care ne-a fost încredințată: să garantăm aplicarea 
unuia dintre drepturile deja recunoscute în fiecare an. 

Ratiuni avem suficiente pentru că astăzi ideea 
construirii unei lumi mai echitabile pentru femei în 
România nu este încă o banalitate; depăşită sigur nu 
este. Gurile rele spun, mai curând, că este încă o 
nebunie... 


Intervenţie de la tribuna Camerei Deputaţilor, 
8 martie 2005 

Vă relatez o întâmplare extrem de sugestivă, 
pentru ceea ce suntem şi cum gândim... 

Se petrece la Parlamentul European, prin 2006, 
înainte de aderare; reuniunea grupului de prietenie 
Romania-UE; sesiune de întrebări şi răspunsuri; 
ceilalți întreabă, ai noştri răspund. 

— Care este situaţia violenţei asupra femeilor?! 
Ce măsuri... 
—... (a se auzi tăcerea) 

A fost singura întrebare la care nu s-a răspuns, dar 
alta-i problemă. La finalul reuniunii, 5 (cinci!) dintre 
deputaţii români prezenţi — bărbaţi, între 35 şi 45 ani, 
educați, inteligenţi, de diverse orientări politice — într- 
un colt, discută plini de indignare; despre întrebarea 
cu pricina. 

—A fost o înscenare ca sa strice imaginea 
României, sunt sigur! (aprobare unanimă!) 

— ?! (eu, uimită) 

— La noi, aşa ceva nu există! 

Erau foarte sinceri, în indignarea lor. Singura mea 
reacţie, neelegantă, nefeminină şi la fel de sinceră în 
indignarea ei, a fost să întreb: 

— Bă, voi pe ce lume traiti!? 

Întâmplarea spune mult; arată că devin probleme 
pe agenda publică numai realitățile despre care vorbim 
iar soluţii se caută, eventual, doar pentru probleme... 

Noi încă tăcem - sau doar şoşotim, insuficient 
pentru a le transforma în probleme publice - despre: 

eSăraci, un sfert dintre cetățenii României; între 
ei, multi angajaţi (căci, dacă la noi este ceva chiar cum 
se spune, atunci salariul minim sigur e minim). 

eNeîncrederea în instituţii, toată campania de 
succes pentru promovarea votului uninominal este o 
dovadă; noi nu vrem să restructurăm şi întărim 
instituţiile; noi vrem să schimbăm oamenii că poate 
nimerim salvatorii... 

e Prostituţie, traficul de ființe umane, violența în 
familie, alcoolism. 

eMigratie şi feminizarea ei; inechitatile salariale şi 
cauzele lor. 

e Singurătate şi ruptura dintre generaţii. 

eExcludere socială; intoleranta; nedreptate 

eFemei, nevoile lor, posibilităţile lor, interesele 
lor, lipsa lor din spaţiul public. 

eBătrâni, nevoile lor, posibilităţile lor, interesele 
lor, lipsa lor din spaţiul public. 

e Alţii, din alte parti ale lumii, săraci, excluşi, 
discriminați şi ceea ce putem face pentru ei. 

e Despre lume, în general, cu animale, copaci, ape, 
munți şi despre locul nostru în ea. 


Să continui!? 


www.gabrielacretu.ro, iulie 2007 

Am primit într-una dintre zilele trecute o invitatie* 
la o emisiune „pentru femei”. 

„Aşa, mai de life, mi s-a explicat, despre diferența 
dintre aici (România) şi acolo (Europa), despre cum 
ne îmbrăcăm, ce mâncăm”... 

Am acceptat, dar habar nu am despre ce aş putea 
vorbi. Poate, despre faptul că acasă ne interesează 
prea mult cum ne îmbrăcăm pe dinafară şi în Europa 
contează mai mult cum eşti „îmbrăcat” pe dinăuntru. 
În rest, de regulă, lumea se îmbracă în ordinea 
obişnuită — întâi lenjeria, apoi o bluză, pe urmă un 
sacou şi o haină mai groasă, dacă-i iarnă. Dezbrăcatul 
se face şi în Europa în ordinea inversă celei 
menționate mai sus. 

Sau aş putea să le povestesc cum într-o zi, 
într-unul dintre marile aeroporturi ale Europei - sunt 
mare cunoscătoare de aeroporturi, de oraşe, mult mai 
puţin - m-am simţit goală sau pe cale de a deveni... 
Mi-am propus, drept urmare, să-mi acopăr goliciunea 
făcând shopping în fiecare aeroport. 

Luni de zile, în fiecare săptămână, am cumpărat — 
sunt aceleaşi librării oriunde — câte o carte pe care am 

citit-o pe drumul dus-intors. Au fost The Remains of 
the Day, Slow man, Never Let Me Go, Human 
Traces, The Broocklyn Follies, Get a Life, Teacher 
Man... Ele au reuşit să umple un gol din suflet, nu din 
minte... Începusem să mă transform, încet, încet într- 
o masinuta eficientă, care mai citea încă, dar numai cu 
scop precis; nu literatură, ci politică, filosofie, 
economie... 

Poate că nişte femei (sau bărbați) ar considera 
interesantă povestea mea dar nu cred că realizatoarea 
se va lăsa convinsă uşor aşa că o invitaţie viitoare nu 
va mai exista pentru motivul că nu sunt destul de 
mondenă... 

Ca urmare, cred că voi profita de ocazie să spun pe 
post că audiența emisiunii este destul de scăzută 
pentru că se adresează unor „femei” atât de rare încât, 
dacă nu le-am vedea la televizor, nici nu am şti că 
există. Ele sunt de regulă blonde, dacă sunt destul de 
inteligente, se străduiesc să nu se vadă; dacă nu-s, nu 
se străduiesc; au drept ocupaţie shoppingul, lupta pe 
viata şi pe moarte pentru dreptul lor la diferență 
cumpărându-şi pantofi diferiți şi rochii diferite; doar 
în privința maşinilor fac o concesie, luându-şi de 
acelaşi fel — luxoase, scumpe, full option. 

Aceste femei sunt într-un continuu proces de 
construcție de sine, motiv pentru care vizitează 
frecvent clinicile de chirurgie estetică. Visează să 
cucerească orice bărbat cu bani şi nu cred că se uită la 
televizor sau se uită, poate, doar ca să vadă dacă 
au dat bine pe ecran. 

Uitaţi-vă bine în jur! Ele nu seamănă cu mamele 
noastre, nu sunt întotdeauna fiicele pe care am dori să 
le avem şi mai ales nu suntem noi, 99% dintre femei. 

Nici noi nu ne prea uităm la televizor, dar din alt 
motiv. Pentru că, după cele două zile de muncă din 
fiecare zi — în fabrică, la şcoală, în spital, pe câmp, dar 
şi spălând, gătind, îngrijind copiii sau părinții bătrâni 
— suntem prea obosite... $i apoi, uneori, chiar ne 
deranjează imaginea noastră de pe ecran; nu pentru că 
părem mult mai frumoase ca în realitate, ci pentru că 
nici în coşmaruri nu ne-am fi putut vedea atât de 
depersonalizate, mute şi lipsite de idei... 

Imaginea femeii, aşa cum este ea construită de 
media la noi, chiar că ar fi şocantă pentru o parte a 
Europei... 


www.gabrielacretu.ro, februarie 2007 


*Invitatia a rămas la stadiul de invitație. Nu s-a mai 
concretizat vreodată. Drept urmare, nici protestul meu împotriva 
imaginii deformate a femeii nu a fost făcut public atunci... 

Femeile se cunosc după program 


Am primit recent două întrebări cu adevărat 
provocatoare pe care le reproduc înainte de a încerca 
un răspuns: 


De ce nu candidează femeile pentru postul de 
preşedinte de partid, premier, preşedinte al 
României? De ce nu suntem conduşi de femei? 

Dacă ai fi prim ministru al României, crezi că ai 
fi în stare să identifici şi să pui în practică noi 
modalităţi de combatere a unor astfel de fapte? 


A doua întrebare a apărut într-o discuţie despre 
infracțiunile românilor în străinătate, fapte care ar 
strica imaginea țării. 

Probabil că aş putea scăpa foarte uşor de 
întrebările prietenilor prin tehnica scutului pus în fata: 

Da’ ce, asta-i conducere?! Da’ ce, asta-i 
politică?! Da’ ce, asta-i democraţie?! 


Nici nu ar fi eronat. În politică promovezi politici, 
adică stabileşti nişte scopuri, alegi mijloacele şi aloci 
resursele pentru a le atinge; obiectivul general ar fi să 
amenajăm spațiul social astfel încât să trăim 
împreună, în mod paşnic, cât mai mult, mai sănătos şi, 

daca e posibil, mai fericiti. Este aceasta perceptia 
politicii la noi?! Este acela obiectivul ei?! 

Într-o democraţie, dezbaterea publică este locul 
unde se face alegerea între diferitele politici; şi între 
politicieni. Ea se face obligatoriu în parlamente şi — 
optional dar necesar — oriunde; dar dezbatere despre 
politici. Or, la noi se poate afirma la televizor că 
deputaţii „au  pierdut(!) două ore” discutând 
conţinutul nu ştiu cărui proiect... 

Încep răspunsul povestindu-vă o întâmplare legată 
de femei şi politică. Morala, o trageţi singuri pentru că 
eu nu am vrut să o trag, nici atunci, nici acum. 

Cu multi ani în urmă, secretariatul general al 
partidului făcea un soi de recensământ al resurselor 
umane de care dispunem; trebuia să completăm toţi un 
fel de CV foarte detaliat în care se întreba şi ce funcţie 
politică sau administrativă considerăm că ne-ar 
putea încununa ,,cariera”; am pus ghilimele pentru ca 
mie nu-mi place deloc cuvântul când e vorba de 
politică. 

Nu dădeam prea mulţi bani pe acele hârtii — deşi 
pot fi utile când cauţi un specialist, de exemplu; drept 
urmare, o colegă s-a apucat să completeze în locul 
meu formularele; la întrebarea cu funcţia, neştiind ce 
să scrie, mă întreabă iar eu răspund — jumătate in 
glumă, jumătate serios — Presedinta! 

După ce s-au strâns toate CV-urile, mi-am aruncat 
ochii prin ele să mai aflu câte ceva despre colegi; dau 
şi de-al meu; în spaţiul cu pricina scria cu litere 
cuminţi... senator. Unele visuri sunt periculoase... 

Cine are răbdare poate citi ce-am scris în Femeile 
şi politica la români şi în interviul din Le monde 

diplomatique. Poate căutăm împreună o soluţie, 
întrucât explicaţiile prisosesc. 

De ce nu sunt mai multe femei în politică?! Cred 
că unele femei nu au proiect, cum nu au cei mai multi; 
cele care au proiect nu au bani. Ştiaţi că la noi se 
consideră că politica se poate face exclusiv cu bani?! 
Aceasta este o condiţie necesară; celelalte pot lipsi... 

Niciuna nu are rețele de sprijin; lucrul a fost mai 
mult decât probat odată cu căderea sau decăderea 
Monei Muscă; erorile personale au un rol minor în 
acest caz. 

Reţeaua adevărată nu este cea care te face să urci, 
ci cea care te împiedică să cobori. O bănuim prezentă 
în spatele multor bărbați politici care ne intrigă prin 
faptul că longevitatea lor excesivă în prim plan este 
egalată doar de lipsa calităților care să o justifice. În 
cazul Monei, această reţea a fost în mod evident 
absentă. 

Cu certitudine, nu există spaţiile publice în care 
femeile să se exprime; vorbesc de majoritatea lor. 
Politica se face la televizor; multe dintre cele ce apar 
acolo sunt — la propriu sau la figurat — purtătoare de 
cuvânt ale unor bărbaţi, vedete, starlete sau un fel de... 
bărbaţi în travesti. Ca să intelegeti corect ce spun, vă 
reamintesc: în politică, o femeie se cunoaşte după 
program, nu după sex... 

Cât despre program, eu cred că aş avea unul; doar 
că nu răspunde la cerința de a schimba imaginea; ceea 
ce ar vrea să schimbe putin este realitatea; realitatea 
noastră cea de toate zilele. 

Afirm adesea că cel mai periculos vers din cultura 
română este „Eu îmi apăr sărăcia şi nevoile şi 

neamul...”. Nu trebuie să apărăm „sărăcia şi nevoile” 
ci să le combatem. Pentru asta, munca trebuie 
respectată iar oamenii considerați importanţi; toți 
oamenii, nu doar unii; şi să nu se uite că femeile fac 
parte, de asemenea, dintre oameni... 

Statul şi piaţa sunt doar mijloace pentru 
obiectivele noastre, aşa cum concurenţa este bună, 
poate pentru firme dar pentru oameni face bine numai 
solidaritatea. Cred în ce spunea Jacques Delors — că în 
fiecare copil se află o comoară iar societății îi revine 
sarcina să o descopere. Toleranta şi pacea sunt oricând 
preferabile. 

Zambiti! Eu nu am să pot niciodată să schimb 
lumea aşa cum e... Singură? Nu! Toate acestea se pot 
concretiza lucrând într-o echipă mare cât toată tara. Şi 
lucrând din greu! 

Aşa că nu sunt deținătoarea de soluţii salvatoare 
ale imaginii României. M-am apucat însă să lucrez 
putin la viata oamenilor. Numai că, ceea ce nu facem 
toţi împreună nu poate face nimeni separat... În 
deținătorii de soluţii salvatoare care funcţionează de la 
sine, fără să facem nimic, nu cred. 


Generalitatea primului răspuns probabil că a 
nemulțumit pe unii prieteni astfel încât am mai primit 
un set de întrebări; la fel de provocatoare dar mult 
mai concrete. 


De ce anume ar fi nevoie ca femeile să 
promoveze în conducerea partidelor (indiferent de 
partid) până dincolo de numărul critic? 

Puteţi face un fel de listă cu ce consideraţi că sta 
în calea acestui deziderat şi, mai ales, cu ce anume 

ar putea ajuta ascensiunea femeilor în politica 
românească? 


Schimbările necesare sunt nenumărate. Astăzi vă 
propun un program în zece puncte, scrise pe genunchi, 
în trenul Iasi-Bucuresti... 


1. Cultura politică (pentru toţi şi toate); suntem, 
după acest criteriu, undeva prin secolul nouăsprezece; 
am putea să ardem ceva etape şi să ajungem mai 
aproape, pe vremea în care se descoperise că femeile 
sunt cetăţene... 

2. Reabilitarea politicii drept activitate 
respectabilă; politica a căpătat nişte conotaţii — 
oscilând undeva, între infracțiune şi derizoriu — de ţi-e 
ruşine să spui că practici aşa o activitate... 

3. Reprezentare echilibrată, obligatorie prin lege 
în toate organismele alese (adică cel puţin 40% fiecare 
gen); politicienele ar putea deveni reprezentative 
pentru femei în general şi ar avea şi voturi suficiente 
ca să încline balanța. Să vedeţi ce curtate ar fi la 
negocieri... 

4. ONG-urile care militează pentru egalitate, 
împotriva discriminării, pentru drepturile omului, ar 
trebui să creeze rețele de sprijin pentru femei, să 
descopere şi să susțină pe cele care au ceva de spus, 
angajate în promovarea aceloraşi valori. Asta, inclusiv 
în cadrul partidelor politice. 

5. Bărbaţii care au depăşit gândirea feudală să-i 
mai convingă şi pe ceilalți, să nu tacă şi să beneficieze 
în linişte de regulile care-i avantajează... Am mai 
povestit despre prietenul meu din partid care ştie că o 
identitate de stânga nu se poate construi fără ele şi 

crede sincer că o prezență semnificativă a femeilor in 
decizie ar face diferența; chiar îndrăzneşte să spună 
aceste lucruri dar numai în grupuri mici, între prieteni; 
niciodată într-un Consiliu Naţional, de exemplu... 

6. Presa trebuie să înceteze să mai victimizeze şi 
infantilizeze femeile; vorbesc de celelalte femei, nu de 
vedete... A promovat în ultimii ani o mulțime de 
„modele” care nu sunt în măsură să ofere încredere in 
sine nici tinerei, nici mai bătrânei generaţii. În acest 
timp, femei cu adevărat remarcabile în politica 
românească (sau care ar putea fi astfel în alt context) 
sunt total anonime. Să mă gândesc că nu e nimeni 
interesat in reabilitarea imaginii politicii şi 
politicianului?! De imaginea femeii nici nu mai 
vorbesc... 

7. Clarificări; cand vă ganditi la „femei”, vă rog, 
nu vă gândiţi la femeile şefilor pe care-i invidiati sau 
la vreo actriță sau cântăreață! Ganditi că femeile care 
ar merita susținerea şi recunoaşterea voastră sunt: 
mama, partenera, fiica, sora, colega de birou, fata de 
la librărie... 

8. Reconcilierea între politică, muncă si viata 
privată; crese si grădinițe suficiente, program de lucru 
flexibil, sarcini gospodăreşti şi educative împărțite 
echitabil între parteneri; politica trebuie să mănânce 
mai puțin timpul şi să amenajeze mai mult spațiul 
social ca să trăim cu toții in el (inclusiv femeile şi 
copiii)... 

9. Aplicarea legii; să renuntam odată la formele 
fără fond şi la instituţiile care nu funcţionează sau 
funcționează prost; legile destinate să echilibreze 

puţin relațiile dintre genuri în România (ele există!) 
sunt exemple tipice de forme fără fond... 

10. Democratizarea organizaţiilor; partidele, 
sindicatele, toate asociaţiile trebuie să devină locuri de 
dezbatere publică reală pentru membrii lor, bărbați sau 
femei deopotrivă; deciziile luate în spatele uşilor 
închise şi ierarhiile opresive în orice asociere la care 
aderi voluntar trebuie să dispară... 


După cum se observă, fiecare ar putea să facă câte 
ceva acolo unde se găseşte... Dacă întrebarea era şi la 
ce-ar servi ascensiunea femeilor, să le lăsăm pe ele să 
o arate... În mod paradoxal pentru unii, bărbaţii ar fi 
beneficiarii acestei schimbări într-o măsură mai mare 
decât ne putem închipui. 


www.gabrielacretu.ro, septembrie 2007 

Lectura obligatorie! 


Sunt răcită cobză aşa că mi-am luat o carte de citit 
şi stau in pat; dacă umblu, fug toţi din jurul meu din 
cauza zgomotelor — nazale şi orale — pe care le 
produc... 

Mi-am luat o carte mare, să-mi ajungă: 
Dicţionarul explicativ ilustrat al limbii romane, cea 
mai recentă ediție (2007). 

Este fabuloasă! E spiritul neamului românesc 
închis în ea! Nu încetez să mă minunez, deşi am mai 
scris despre asta în Femei din toate limbile, uniti-va!, 
de exemplu. 

Un fragment, două, doar aşa, să vedeți cu ce 
trebuie să luptăm: 


femeie (s.f.) 

epersoană adultă de sex feminin, femeie de 
serviciu, femeie la toate 

epersoană de sex feminin căsătorită, soție, 
nevastă 

e familie, femeia şi copiii unei familii 

e epitet pentru un bărbat molâu şi fricos 

e femeie de stradă, prostituată 

barbat (s.m., adj.) 

e persoană adultă de sex masculin, bărbat de stat 
e sof 

e om puternic, curajos, de acțiune 

e curajos, voinic, puternic, activ 

e care trădează bărbăţie, curaj, vitejie 


Să nu credeți că dicţionarul este doar descriptiv; 
mult mai frecvent el este prescriptiv... 

Ministru, doctor, prefect, primar etc. nu au în 
continuare feminin, în limba noastră maternă - prima 
sau a doua, nici nu contează... 

Primul sens la primăriță este... nevasta 
primarului (sic!). Preşedinte, în schimb, are! Aviz 
amatoarelor! 


www.gabrielacretu.ro, august 2007 

Uppsala. Cine decide si de ce. 


Cincisprezece mii de femei au murit in Romania 
din cauza unor avorturi realizate in conditii improprii 
in cele trei decenii in care statul a interzis femeilor 
dreptul de a decide asupra corpului lor, asupra 
numărului de copii pe care vor să îl aibă şi asupra 
momentului în care vor să o facă. Statul a decis, în 
fapt, că cetăţenii nu au aceste drepturi, femei sau 
bărbați, deopotrivă. Am trăit cu toţii, cei de o anume 
vârstă, variații după „Patru luni, trei săptămâni şi 
două zile”. 

Astăzi, aceeaşi atitudine sau lipsă de atitudine, se 
vede în faptul că avem cel mai mic grad de acoperire 
cu mijloace contraceptive moderne din Uniunea 
Europeană... 

Nici nu ne trebuie, se aud unele voci. Problemele 
demografice nu s-ar rezolva construind locuinţe 
pentru tineri, compatibilizând viata personală şi 
munca, oferind servicii de îngrijire a copiilor sau 
măcar nişte salarii cât de cât decente; soluţia, după 
unii, este să le obligăm pe femei să facă copii. 

Noi tendințe, îngrijorătoare, se observa 
pretutindeni în Europa; multe dintre ele sunt importate 

din Statele Unite si vin pe un fond de conservatorism 
care încearcă să mobilizeze oamenii oferindu-le o 
temă comună acceptabilă. Cum în lumea 
noastră nu este permis să fii rasist dar sexist încă este 
o atitudine tolerabilă, câmpul de bătaie îl reprezintă 
politicile sexuale şi reproductive. 

Conferinţa de la Uppsala a căutat cauzele acestor 
schimbări de atitudine, după o epocă de câteva 
decenii, destul de liberală în privinţa drepturilor 
sexuale şi reproductive; s-au creionat soluţii şi 
împărtăşit experienţe. 

S-au căutat răspunsuri la întrebări precum cine 
decide pentru noi, ca femei, de ce votează politicienii 
cum votează în probleme legate de gen, ce forme de 
educaţie şi-au dovedit eficiența în privinţa sexualității, 
care este rolul diferitelor instituţii - statul, biserica, 
etc. - în toată această problemă... 

Participanţii au fost politicieni, sociologi, 
profesori, jurnalişti, medici, activişti pentru drepturile 
omului; dezbaterile şi prezentările, extrem de 
valoroase şi utile. În ciuda programului foarte 
încărcat, probabil că încă vreo trei zile ar fi fost 
necesare ca să lămurim măcar temele ridicate spre 
dezbatere. 

Din nou mi-am amintit că ceea ce este câștigat, ca 
drept, nu este câştigat pentru totdeauna; fiecare 
generație trebuie să-şi păstreze vigilenta. Conferinţa a 
fost un act de asemenea vigilenta; 
a permis societății civile şi experților să comunice cu 
politicienii şi să-şi exprime punctul de vedere. 

O singură limită; politicienii care erau acolo - au 
fost cincisprezece deputați din parlamentele naţionale 

ale statelor membre si doi de la Parlamentul European 
- erau deja convinşi; erau convinşi că femeile trebuie 
să decidă singure asupra corpului lor şi să aibă 
controlul asupra propriei capacități reproductive. 

Marea dificultate începe pentru aceştia când, 
întorşi acasă, trebuie să convingă comisiile 
parlamentului despre importanța unor măsuri. 
În Parlamentul României ea constă si în faptul că nici 
o femeie nu e membră a Comisiei pentru sănătate... 


Uppsala. O replică. 


Notele mele sobre despre evenimentul la care 
participasem au generat reacții care au dovedit o mare 
necunoastere, au pus în evidență confuzii grave $i m- 
au determinat sa scriu această replică. In alt stil, 
pentru alt scop... 

Dragi prieteni, ori glumiti, ori nu ştiţi ce 
vorbiti! Drept urmare, voi încerca să clarific câteva 
aspecte; lucrul este mai mult decât necesar. 

eAvortul nu este vreo plăcere perversă de care 
femeile vor să se bucure şi pentru care, drept urmare, 
luptă. 

e Avortul nu este o măsură contraceptivă; avortul 
este doar o soluţie social-tranzitorie, pentru situaţii 
limită; cei care susţin accesul liber la avort susțin, de 
asemenea, toate măsurile care pot reduce la minim 
necesitatea acestuia. Dar un copil este un lucru mult 

prea serios şi pentru toată viata ca să ne permitem să-l 
facem din greşeală, din întâmplare sau pentru că am 
uitat pilula... 

e Drepturile sexuale şi reproductive nu încep cu 
avortul şi nu se reduc la avort; ele includ, în egală 
măsură, inseminarea şi reproducerea artificială, 
accesul la educaţie şi planificare familială, la 
tratamente împotriva _ sterilitatii, accesibilitatea 
contraceptivelor şi sănătatea reproducerii şi a vieţii 
sexuale, prevenirea şi tratarea bolilor cu transmitere 
sexuală (în primul rând HIV-SIDA ). 

e Viziunea  reducționistă asupra drepturilor 
sexuale şi reproductive îndeplineşte o funcție 
socio-politică evidentă: permite culpabilizarea 
femeilor şi explicarea tuturor presupuselor sau realelor 
probleme demografice prin factori legaţi de voinţa şi 
decizia femeilor. În sfârşit, avem un domeniu social în 
care, se pare, singure decidem lucrurile... 


Culpabilizarea femeilor se face în ciuda şi 
împotriva evidenţei! Afirm acest lucru pe baza 
următoarele fapte care caracterizează societatea 
noastră: 


eFemeile doresc în mult mai mare măsură să 
devină mame decât doresc bărbații să devină taţi; 
cercetari ştiinţifice întreprinse în rândul studenților au 
arătat că fetele îşi doresc de patru ori mai frecvent să 
aibă un copil decât bărbaţii de aceeaşi vârstă. Situaţia 
poate fi verificată inclusiv în cadrul mariajelor! 

ein ciuda faptului că societatea acceptă copiii 
proveniţi din căsătorie (nu contează tipul de relaţii din 
cadrul acesteia) şi respinge „copiii din flori”, numărul 

eacestora este într-o continuă creştere; familiile 
monoparentale formate din mamă şi copil (copiii) 
reprezintă deja între 12 şi 30% din totalul menajelor în 
țările UE. Concluzia este că femeile îşi asumă 
responsabilitatea naşterii unui copil şi în situaţiile de 
risc social. Consecințele sunt întotdeauna, sociologic 
vorbind: probabilitate mare de sărăcie, probabilitate 
mică de găsire a unui partener de viata, dificultăţi în 
păstrarea şi găsirea unui loc de muncă şi, în multe 
cazuri, o anume respingere socială (a mamei şi a 
copilului, în egală măsură), inclusiv familia poate 
adopta o asemenea atitudine, mai ales când e ghidată 
de principii religioase şi morale înalte, care pun viața 
în primul plan... 

eRatiunile religioase şi morale invocate nu pun in 
discuţie şi o instituție precum prostituţia; istoric, ea a 
fost creată de bărbați pentru a compatibiliza plăcerea, 
adică sexul, cu datoria de a da naştere la copii în 
cadrul căsătoriei... 

eAceleaşi rațiuni decid fără... rațiune că între o 
viață existentă - a femeii - şi una ipotetică - a 
embrionului - primează cea ipotetică şi nu contează 
cea reală. 

eDecizia de a avea copii fără mijloacele de a-i 
întreţine, la vârsta considerată nepotrivită, într-o etnie 
discriminată, constituie alți factori de dezaprobare 
socială (asta ca să folosesc un eufemism). Adriana 
Iliescu a fost linşată public, a produs ,,greata” marilor 
formatori de opinie, etc. Dăduse viaţă, nu ucisese pe 
nimeni! A propos, fetița este născută în aceeaşi zi cu 
mine... 

eDeşi în toată Europa se discută din ce in ce mai 
mult despre provocările demografice, îmbătrânirea 
populației etc., 30% dintre copiii care trăiesc în cea 
mai dezvoltată şi civilizată parte a lumii trăiesc sub 
pragul de sărăcie! 

Să continui?! Pot spune lucruri mult mai dure şi 
mult mai adevărate... 


www.gabrielacretu.ro, mai 2008 

Nu am început să-mi ridic osanale, nici să descriu 
fapte de ordinul evidenţei (sic!). Titlul reprezintă doar 
o traducere neaoşă pentru iKNOW Politics. Ce este 
iKNOW Politics?! Este reţeaua mondială virtuală a 
femeilor din politică; este o reţea reală dar care 
funcționează în spațiul virtual, beneficiind de 
avantajele pe care internetul le oferă, inclusiv 
femeilor... 

Se adresează politicienelor foarte experimentate, 
celor mai noi dar şi femeilor care nu au avut încă 
curajul să facă pasul înainte; oferă o bază de 
informaţii excepțională, forumuri pentru discuţii şi 
dezvoltarea cunoaşterii şi un cadru organizat pentru a 
împărtăşi practici şi experienţe utile. 

Toată informaţia este disponibilă în patru limbi 
(engleză, franceză, spaniolă şi arabă). Cred că se 
adresează în egală măsură şi bărbaţilor deşi o limbă 
comună cu aceştia rămâne deocamdată un deziderat... 

leri a fost lansarea în Europa. Evenimentul 
săptămânii pentru femei, fără îndoială, deşi această 
săptămână este una în care, de bine de rău, femeile 
sunt ceva mai vizibile... 

A avut loc o dezbatere de trei ceasuri absolut 
remarcabilă, cu femei (şi puţini bărbaţi) din colțuri 
diferite ale lumii care au împărtăşit câte ceva despre 
relaţia lor cu politica. Două concluzii mai vechi mi 
s-au reconfirmat. 

Prima este esenţială pentru construirea unei 
solidaritati fără granite între femei: nimic nou, nimic 
diferit sub soare. Fie că trăieşti în Uganda sau 
Olanda, în Statele Unite sau Maroc, în Italia sau 
România, că eşti albă, neagră, educată sau nu, 
experiența politicii este aceeaşi pentru noi. Ca şi alte 
experienţe, de altfel. 

A doua concluzie e ceva mai tristă. Odată, Anita 
Gradin mi-a spus: „Fiecare generaţie trebuie să lupte 
pentru propria sa egalitate. Nimic nu e cucerit pentru 
totdeauna...” 

Privind la participante, am avut impresia că aceste 
femei excepționale, adevărate luptătoare pentru a găsi 
un loc femeilor în lumea noastră, au rămas singure pe 
baricade şi îmbătrânesc acolo. Dar nu spiritual! Vârsta 
este o stare de spirit iar spiritul lor este uimitor de 
tânăr. În spatele lor însă nu e nimeni sau sunt prea 
puţine voci care să preia ştafeta. Noua generaţie, care 
a primit multe de-a gata, pare că nu s-a trezit încă... 

Pentru trezirea celor de orice generație, IKNOW 
Politics este un instrument inestimabil. Accesul e 
gratuit dar nu degeaba! Veniti! 


www.gabrielacretu.ro, martie 2008 

La inceput, mi-am propus sa scriu mai mult despre 
ce se întâmplă in partea de Uniune unde se află 
Parlamentul European şi mai putin despre partea 
noastră de lume. Până acum am eşuat lamentabil. 
Temele „arzătoare” de acasă m-au prins ... 

Totuşi, săptămâna aceasta s-au întâmplat lucruri şi 
la Bruxelles, nu doar la Bucureşti; foarte diferite, în 
esența lor. 

Luni, am avut o întâlnire cu o delegaţie din 
Afganistan; este vorba de tara aceea unde erau 
talibanii la putere, unde România are încă „trupe în 
teatre de operaţiuni”, de unde mai vine câte un sicriu 
sau câte un rănit... 

Delegaţia a fost formată din vreo zece deputate, 
adică zece dintre acele femei pe care ni le imaginăm 
mai ales ca victime, acoperite de nişte saci negri din 
cap până-n picioare şi, din când în când lapidate. 

Noi, Uniunea Europeană reprezentam principalul 
contributor mondial la ajutorul pentru dezvoltare; ele, 
una dintre cele mai sărace tari, beneficiară de ajutor. 
Tema discuţiei — chiar ajutorul. Nu am fost noi cei 
mari şi tari, care să dea sfaturi; a fost invers. 

M-am simţit ca dintr-o lume înapoiată ; dar, de 
data aceasta, nu pentru că afganele au reuşit să ocupe 
28% din locurile parlamentului lor iar noi, româncele, 
doar 10%, incluzând pe cele  masculinizate, 
depersonalizate sau mute. 

Ele au prezentat o viziune a lor, de femei, 
asumată, coerentă, despre problemele din tara lor şi 
despre cum se poate instaura pacea; au exprimat-o cu 
fermitate şi curaj. 

“Ajutorul pentru menţinerea păcii nu poate fi 
format din trupe. Trebuie să intelegeti că e greu să fie 
privit drept prieten cel care se plimbă cu tancul prin 
fata casei tale; si nu foloseşte. Duşmanii noştri 
principali sunt analfabetismul, sărăcia, lipsa locurilor 
de muncă; ei nu se sperie de prezenţa armatei. 

- Şi nu ne place cum ne priviţi. E adevărat, cădem 
deseori „victime colaterale” ale confruntărilor 
violente, noi şi copiii noştri, dar nu suntem nişte 
victime. Femeile afgane sunt puternice si vor să 
contribuie la reconstruirea ţării lor, la securizarea 
[ării lor; capacitati femeile să se descurce în politică, 
ajutati-le să înveţe carte şi ele pot dovedi ce mult pot 
schimba... 

- Eu am creat, înainte de a deveni deputată, prima 
şcoală pentru fete; e lucrul de care mă simt cel mai 
mândră... 

- Daca vreţi să ne ajutați, ajutati-ne să construim 
şcoli şi să combatem analfabetismul; construind şcoli 
vom crea locuri de muncă pentru ca tinerii noştri să 
fie feriti de pericolul de a cădea în plasa rețelelor de 
narcotraficanti. Dacă reuşim să-i alfabetizăm, vor 

putea să-şi câştige pâinea, vor fi mai putin vulnerabili 
la extremiști... 

- Eu am fost aleasă de populaţiile nomade în 
parlament dar mă simt reprezentantă a tuturor 
afganilor. Asa înţelegem noi forțele de securitate, 
forțele de pace. Dacă doriţi securitatea în Afganistan, 
dacă doriți să ne ajutaţi, acestea sunt lucrurile de 
care noi credem că avem nevoie, lucrurile pe care ar 
trebui să cheltuiţi banii...” 

Misiunile de pace n-ar trebui să se facă cu puşti, 
avioane de luptă şi tancuri, ci cu cărămizi şi ciment, 
stilouri şi cărți. Au venit nişte femei din Afganistan să 
ne spună asta. Civilizaţia noastră occidentală nu a 
ajuns la o aşa înțelepciune; nici măcar pentru motivul 
foarte pragmatic — ar fi o soluţie mai ieftină... 

Poate pentru că nu am învăţat încă să le ascultăm 
pe femei... 


www.gabrielacretu.ro, martie 2007 

Prietenii ştiu că, din când în când, nu mă pot opri 
să-mi exprim public regretul că imnul naţional nu este 
cântat în fiecare dimineaţă în incinta parlamentului. 
Indemnul lui ne lipseşte. 

Activitatea simultană în acest parlament şi în cel 
european mă obligă să fac comparații pe care aş fi 
dorit să nu le fac şi să-mi pun întrebări care n-ar trebui 
să fie formulate în Parlamentul României. Mă întreb, 
de exemplu, dacă ştim cu toții la ce Europă aderăm. 

Tratatul de la Maastricht, la art. 2, stabileşte 
egalitatea între femei şi bărbați drept principiu şi 
misiune a Uniunii Europene. Uniunea este înființată la 
art. 1. 

Tratatul de la Amsterdam ii sporeste atributiile in 
privinţa asigurării egalității de gen şi prevede 
introducerea acestuia ca aspect obligatoriu în 
elaborarea politicilor statelor membre, ceea ce numim 
gender mainstreaming. 

Drept urmare, Comisia Europeană a impus ca 
regulă de constituire a fiecărui grup de lucru principiul 
reprezentării echilibrate, ceea ce înseamnă 40% 
fiecare gen. Obligă, de asemenea, statele membre la 
colectarea datelor statistice segregate pe genuri în 
toate domeniile, în vederea evitării efectelor 
discriminatorii ale politicilor publice. 

Cel mai recent Consiliu European, cel din 24 
martie 2006, a adoptat pactul pentru egalitate intre 
femei şi bărbaţi — Gender Pact — drept document 
oficial al Uniunii Europene; ca urmare, el este 
obligatoriu pentru toate statele membre. 

Vă întrebaţi, probabil, de ce tin această lecţie de la 
tribuna Parlamentului? Cu certitudine că ea a fost 
determinată de ceea ce se întâmplă în politica 
românească în ultima vreme şi nu se mai întâmplă 
nicăieri altundeva. 

Nu m-a provocat însă, cum unii dintre 
dumneavoastră v-aţi putea închipui, naivitatea cu care 
un om politic descria mecanismele de promovare pe 
care unii colegi le-ar prefera. Ele aveau la baza 
principiul „dacă tot trebuie să le acceptăm pe femei, 
atunci Să fie prin noi înşine şi nu prin ele însele ”. 

Un lucru mult mai grav m-a adus în fața 
dumneavoastră. Am citit, şi nu doar eu, ci multi 
cetățeni şi cetatene ale României, stenograma şedinţei 
noastre din 5 aprilie a.c. referitoare la dezbaterile 
privind înfiinţarea Comisiei de cod electoral. 

Codul electoral ar trebui să reglementeze aspecte 
privind alegătorii, candidaţii, aleşii, relațiile dintre ei, 
comportamentul pe care aceştia ar trebui să-l adopte, 
folosirea fondurilor publice pentru finanțarea acestora 
şi a asociaţiilor pe care ei le fac în scop electoral, 
adică partidele politice. 

Codul electoral vorbeşte deci despre electorat. 
Acesta este alcătuit în proporții relativ egale, din 
femei, 52%, şi bărbaţi, 48%. Vorbeşte despre aleşi; ei 
sunt la nivel de consilii locale 3% femei şi 97% 
bărbaţi, la nivelul Parlamentului, 10,6% femei şi 
89,4% bărbaţi iar la nivelul preşedinţilor de consilii 
judeţene, 0% femei şi 100% bărbaţi. 

Datele acestea descriu Romania, stimati colegi, nu 
Arabia Saudită. Este singura tara care mai seamănă, 
probabil, cu noi întrucât regimul post-taliban din 
Afganistan are 28% femei in Parlament. 

Citind stenograma m-am întrebat dacă toţi 
cunoaştem măcar Constituţia României care - chiar 
dacă ne aflăm politic undeva prin Neanderthal - 
prevede că România este tara tuturor cetăţenilor, 
indiferent de sex (art. 4, alin. 2), că funcţiile sunt 
deschise în egală măsură şi femeilor şi bărbaților (art. 
16, alin. 3) şi că statul garantează acest lucru. 

La art. 36, alin. 1 stabileşte condițiile pentru vot; 
la alin. 2 nu include femeile printre cei lipsiţi de 
drepturi electorale; art. 37, de asemenea, le permite 
dreptul de a fi alese. 

În această situație, din poziția de preşedinte de 
şedinţă, pe care o ocupa absolut vremelnic, un coleg 
de Cameră se întreba care este rațiunea de a fi a 
Comisiei pentru egalitatea de şanse între femei şi 
bărbaţi, care „voia să se bage în seamă” şi refuză până 
şi exprimarea, fără drept de vot, în Comisia de cod 
electoral, a poziţiei şi intereselor a peste jumătate din 
populația României. Din extrema cealaltă a politicii, 
un coleg — căruia i-am apreciat totdeauna logica 
impecabilă — începe să facă sofisme absolut 
inacceptabile, în acelaşi sens. 

Existenţa unor asemenea întrebări şi poziţii sunt o 
rațiune suficientă ca noi să înființăm o adevărată 
Comisie de egalitate, care sa fie formată din toți cei 
care, măcar şi în sens formal, vor să salveze imaginea 
politicii româneşti. Politicienii actuali, în mod evident, 
nu sunt dispuşi să trateze femeile ca parteneri politici 
reali. 

Si atunci ma intreb: in ceea ce priveste Codul 
electoral, trebuie să credem că vreţi să se revizuiasca, 
dar să nu se schimbe nimic?! 

Sau poate au aflat unii dintre colegii noştri că 
există o corelație inversă, dovedită statistic, între 
ponderea femeilor în Parlament şi nivelul corupției 
din tara respectivă, şi nu le place acest lucru?! 

In final, permiteti-mi încă o singură întrebare; ne- 
retorică. Mă întreb dacă domnului vicepreşedinte al 
Camerei la care mă refeream anterior i-a trecut prin 
cap o soluţie juridică pentru eliminarea femeilor din 
politică, şi anume lustratia. 

Lustrati-ne, stimati colegi! Noi nu vom mai fi 
obligate să ascultăm comentarii care trec în derizoriu 
de la tribuna Parlamentului pozițiile şi interesele 
femeilor iar dumneavoastră scapati de noi. 

Mi-e frică însă că poziţia corectă, în respectul 
electoratului, care a fost adoptată de unii colegi social- 
democrați sau de unul dintre colegii maghiari în 
şedinţa la care mă refeream, nu ar fi suficient de 
puternică pentru ca această lege să fie respinsă... 


Post scriptum 
Intervenţia a fost făcută de la tribuna Camerei 
Deputaților şi apare pagina instituţiei sub titlul 
„Unitatea contrariilor”;, titlul a fost sugerat de 
înțelegerea perfectă la care cele două extreme ale 
politicii noastre ajung mereu când se vorbeşte despre 
reprezentarea politică a femeilor. 
aprilie, 2007 


Jurământul de castitate 


Românii se consideră printre cei mai nefericiti 
oameni din lume (locul 136); indicele de dezvoltare 
umană, mai obiectiv, ne plasează cu şaptezeci şi şase 
de locuri mai sus (locul 60). Diferenţa este foarte 
mare. Suspectăm irelevanta măsurătorilor. 

După revărsarea de frustrare, fariseism şi ura 
gratuită pe care am întâlnit-o zilele trecute în spaţiul 
virtual, şi nu numai, cred altceva. Răutatea este 
incompatibilă cu fericirea; ne merităm locul codas... 
Trebuie să fie profund nefericiti cei care au organizat 
„O ambuscadă”* unei femei pentru îndrăzneala de a 
gândi că politica este şi pentru ea; altă explicaţie nu 
am găsit. Dacă se poate da o explicație. 

Am văzut că forumurile sunt pline de frustrati de 
toate tipurile. Că şi blogurile au intrat în acest joc, ne 
întristează pe multi. Faptul că ziare „serioase” şi chiar 
politicieni nu pierd ocazia, pe mine mă înfurie. 
Cred, totuşi, ca e o datorie să denunțăm aberatiile şi 
abuzul atunci când le vedem. Să-i trezim, scuturându- 
i cât putem, pe cei ce dorm somnul raţiunii... 

Am vorbit atunci când o fetiță abuzată sexual 
începând de la 9 (nouă) ani de mai mulți onorabili 
membri ai comunității care puteau să-i fie bunici era 

tratata in media, la doisprezece, drept ,,curva satului 
care i-a molipsit cu sifilis” pe consateni... 

Am scris, şi regret că nu am protestat suficient, 
despre cazul tinerei căsătorite şi anonime, căreia i s-a 
încălcat un drept elementar fără nicio rațiune. Imagini 
intime cu ea şi soţul ei au fost sustrase şi au circulat pe 
internet. În Constituţie se prevede că statul ocroteşte şi 
garantează dreptul la intimitate. În loc de 
autosesizarea procuraturii, victima a fost acuzată că 
este nedemnă de profesia pe care şi-o făcea remarcabil 
de bine. A fost determinată să demisioneze. Motivul?! 
Îndrăznise să facă... sex; să aibă fantezii. Acasă, cu 
soțul ei... 

Am sancţionat chiar şi gluma proastă a unui 
blogger la adresa Mihaelei Rădulescu. 
Acum, schimbarea unor cuvinte într-un slogan 
publicitar chiar că mi se pare doar o glumă proastă în 
comparaţie cu ce am văzut că se poate spune şi face la 
noi. 

Am reamintit aceste lucruri ca să nu mi se pună în 
discuţie autoritatea morală de a vorbi şi de această 
dată. Deocamdată sunt prea furioasă pentru ca să fiu şi 
fermă şi neechivoca în exprimare. Nu vă indoiti însă. 
Nu voi tăcea. 

* 

Astăzi sunt mai putin furioasă, nu pentru ca 
atitudinile si faptele la care ma refeream ieri ar fi mai 
putin reprobabile, ci pentru că deja o mulţime dintre 
cei ce scriu şi comentează, pe bloguri dar şi în ziare, 
par să se fi trezit. Nu vreau să reiau o poveste care nu 
trebuia să se fi întâmplat. Cei care ştiu despre ce-i 
vorba vor înţelege; cei care nu ştiu vor putea, de 

asemenea, să-şi exprime opinia pentru că voi trage 
numai nişte concluzii foarte generale. 

e Niciodată scopul nu scuză mijloacele, în 
politică, cu atât mai mult, pentru că e vorba despre 
oameni şi vieţile lor. În cazul cu pricina, nici scopul 
nu e prea clar. Este un act gratuit şi cu atât mai josnic. 
Doar ca să ne distrăm?! 

e Viața intimă a unei persoane nu poate fi supusă 
judecății morale sau reglementată. Nici supravegheată 
sau dezvăluită public, cel puţin nu fără asentimentul 
persoanei. Nici biserica nu mai are de multă vreme 
liste cu ce este permis şi ce nu este, în intimitate... 

e Relaţiile dintre persoane pot fi judecate moral. 
Asta înseamnă că nimeni nu ne poate opri să o facem, 
fiecare în parte, şi să decidem în funcţie de aceste 
judecăţi. Pentru asta ar trebui să ştim cine sunt 
persoanele, motivele pentru care acţionează de o 
anume manieră etc. Ca în orice judecată morală... Nu 
era deloc cazul. Toate condamnările cu mânie erau 
concluzii ale unor supozitii care erau în textul scris, nu 
în imaginea presupus veridică. De spus, putem spune 
orice. Atenţie însă când rănim oameni vorbind aiurea! 

e Legile încălcate ar fi Constituția (art. 26) şi 
Codul Penal, reglementările referitoare la utilizarea 
ilegală a unor mijloace de supraveghere, defăimare 
publică, punerea în circulaţie a unui material care 
încalcă drepturi constituţionale, punerea în circulație 
de material cu conţinut explicit sexual pe site 
neprotejat etc. Observ că unii au încă o problemă în a 
distinge între victimă şi vinovat... 

e În politică, există mijloace democratice prin 
care putem să ne exprimăm opoziția fata de o 

persoană atunci când nu suntem de acord cu 
comportamentul, ideile, acţiunile sale. Cel mai simplu 
este să vorbim şi să-i convingem şi pe ceilalți că avem 
dreptate. Din păcate, în politică se practică încă un sex 
oral mult mai periculos decât cel incriminat. El 
se face in public, in organismele de conducere, in 
studiouri de televiziune, unde Seful este adulat 
întotdeauna şi criticat niciodată. Beneficiarul 
serviciului este numai Şeful, indiferent de culoarea 
politică. Nu pot să apreciez orgasmul la care ajung cei 
implicați în asemenea situaţii; pare sigur că le place... 
Ca martor, de-a lungul timpului, la câte o scenă de 
acest tip, vă garantez că produce o greață pe care nu o 
poate egala nici cea produsă de cel mai oribil!!!! film 
porno cu actori... 

e Mijloacele acceptate pot avea şi succes daca 
sunt folosite inteligent şi cu onestitate. Chiar şi în 
politică. Vă pot oferi şi exemple... 


Post scriptum 

Titlul a rămas cel de ieri, când începusem să scriu 
articolul. Se înţelege că era vorba de o propunere. Toţi 
aleşii să depună, pe lângă jurământul fata de patrie, şi 
jurământul de castitate în momentul în care îşi preiau 
mandatul. 

Mi-am dat seama însă că propunerea nu ar fi putut 
preveni întâmplarea de care vorbim nici în cazul 
ipotetic în care protagonista ar fi fost chiar... 
protagonista. Dintr-un motiv simplu. Colega cu care 
mă simt astăzi solidară este un simplu cetăţean care 
militează într-un partid şi care a atins o anume 

vizibilitate publică in această calitate. Nu a fost şi nu 
este deputată, senatoare, consilieră, generală sau nu... 

Dacă se crede că cei aleşi datorează explicaţii 
pentru orice tuturor cetăţenilor — adică şi celor care nu 
i-au votat şi care-i înjură zilnic — colega mea nu era 
vizată. 

Nu mă poate însă nimeni împiedica să gândesc că 
toată măgăria (oare de ce înjurăm măgarii cand 
suntem capabili de fapte josnice?!) are legătură cu 
faptul că se hotărâse să-şi asume riscul de a da 
explicaţii pentru orice, oricui şi să candideze pentru 
un loc în parlament... 


www.gabrielacretu.ro, septembrie 2008 


* Articolul exprimă reacţia la un aşa-zis „scandal sexual” 
provocat de punerea în circulaţie, în pre-campania pentru alegerile 
parlamentare, a unui video-clip cu conținut sexual care a fost 
asociat cu numele unei tinere remarcabile politiciene. 

Faptul se pare că a fost o bătălie între serviciile de informaţii 
care au călcat în picioare, fără scrupule, viața unui om. Că acest 
om este o femeie, nu e chiar o întâmplare... 

Până astăzi am respectat, cu destulă stricteţe, un 
principiu al feministelor autentice: „Niciodată să nu 
ataci o altă femeie în public. Faptul va fi folosit pentru 
a se întări prejudecățile; lipsa de solidaritate a 
femeilor, de exemplu.” 

Am ajuns totuşi la concluzia că, în unele situaţii, 
face mai mult rău femeilor cea care nu denunță 
impostura, incoerenta, prostia, superficialitatea şi alte 
rele care pot fi „găzduite” în egală măsură de femei şi 
bărbaţi. Pentru că niciodată aceste „calități? nu sunt 
sterile — nasc adepţi care se înmulţesc, dacă nu sunt 
combătute din timp. Mi-a dispărut instantaneu orice 
zâmbet citind interviul din care am selectat fragmentul 
de mai jos. Dacă mi-aş fi putut păstra simţul umorului, 
aş fi inventat şi acordat un anti-premiu autoarei 
acestor afirmații: 

“Ca să fiu cinstită, femeile se confruntă cu o 
singură problemă: trei zile pe lună sunt cumplite, 
pentru că în acele zile nu judeci normal. Dacă trebuie 
să iei o decizie în perioada când eşti la ciclu este 
groaznic. Pe vremea romanilor, femeile nu aveau voie 
să fie judecătoare şi avocat tocmai datorită faptului că 

in alea trei zile pot lua decizii distrugătoare pentru 
viitor, asta o spun şi doctorii. Ciclul la femei este o 
perioadă criminală în care nu mai răspunzi de faptele 
tale şi o femeie care conştientizează treaba asta evita 
să semneze contracte şi să meargă la o negociere în 
această perioadă. Eu am numai directoare şi nu le las 
în perioadele astea, în care explodează hormonii, să 
facă contracte pe bani.” (Interviu cu Monica Tatoiu) 

În fata enormitatii celor spuse si gândite(?!) mă 
întreb: 

eÎn ce criză de umanitate şi de valori a ajuns 
România, dacă se iau interviuri unor persoane care 
sunt capabile să afirme asemenea lucruri? 

e Presupunând că e adevărat ce spune, trebuie să 
înțelegem că ,,patroana” tine calendarul directoarelor 
sale?! 

ein fapt, la ce se referă? Am ajuns demult la vârsta 
adultă şi încă nu am înţeles din experienţa proprie (ar 
fi trebuit până acum, nu?!) care este baza reală a unor 
asemenea afirmaţii. Am mai auzit aluzii făcute de 
bărbați, niciodată aşa de explicit. 

eBănuiesc ca lista problemelor pe care le 
intampina femeile este mult mai lunga. E necesar oare 
să o formulăm?! 

e Poate fi citită afirmaţia de mai sus ca o probă de 
mare şi profundă înțelepciune?! Putem înţelege că în 
societatea noastră cea mai mare problemă a femeilor 
este chiar asta — că sunt femei?! 

Precizare necesara 

Apăr întotdeauna dreptul oricărei persoane de a- 
şi exprima opiniile. Dar oare trebuie să le facem pe 
toate publice?! Nu e periculos?! 


www.gabrielacretu.ro, octombrie 2008 

De-a lungul timpului, nenumărate argumente au 
fost aduse de către cei ce au vrut să legalizeze 
prostituția. Câteva dintre aceste rațiuni merită 
reamintite aici: 

e sănătatea publică (prevenirea bolilor cu 
transmitere sexuală) 

e umanitare (protejarea prostituatelor împotriva 
exploatării şi violenţei) 

e „biologice” (nevoile sexuale nelimitate ale 
bărbaţilor care ar trebui satisfăcute) 

e morale şi religioase (protejarea fiicelor noastre 
de tentatiile la care ar fi supuse, folosind fiicele 
altora...) 

e sociale (câştigarea dreptului la asigurări de 
sănătate sau pensii) 

o filosofice (prostituţia e o alegere liberă pe care 
trebuie să o acceptăm şi respectăm) 

Chiar şi cei care voiau să câştige bani din 
exploatarea sexuală a femeilor ştiau că este ceva în 
neregulă în această activitate şi încercau să-şi 
demonstreze că au rațiuni mai elevate; aveau un fel de 
conştiinţă a culpei... 

La noi, ca la nimeni! Aflăm — de la un 
reprezentant al Guvernului, ministrul de interne — că 
un suflu nou este necesar economiei româneşti şi că el 
ar putea fi dat de veniturile suplimentare - 1% din 
PIB!!! - colectate din transformarea proxenetilor în 
persoane onorabile, întreprinzători privaţi. 

Nu ne-a precizat domnul ministru şi câte „locuri 
de muncă” intenționează să creeze dar contribuţia 
financiară substanţială lasă să se înțeleagă că vom 
avea o ocupare deplină; gata cu şomajul... 

lertaţi-mă pentru tonul cu care vorbesc despre 
ceva atât de grav, dar e greu să vezi cum cinismul, 
lipsa de valori şi de repere au ajuns la putere. Oricum, 
recunoasteti că e un dar neaşteptat pentru 8 Martie! Se 
împlinesc, în 2007, o sută de ani de la înființarea 
Internaționalei Socialiste a Femeilor. Din 1909 
avem şi o zi internațională a femeii, ca să luptăm 
pentru dreptul nostru de a fi recunoscute oameni, nu 
considerate obiecte de folosință comună. 

După o sută de ani de progrese, în România, 
pentru femei, viitorul începe să arate ca trecutul... 

Este necesară o dezbatere serioasă despre 
resorturile prostituţiei, despre cum să protejăm pe cele 
care ajung să-şi vândă corpul şi să respingem din toate 
puterile instituția, adică regula că poţi cumpăra sex ca 
pe orice alt lucru... Dezbaterea e necesară pentru 
bărbați şi femei, deopotrivă. Marii apărători ai 
prostituţiei par a nu şti despre ce este vorba, indiferent 
de ratiunile aduse în discuţie. Şi la criticii ei, 
ambiguitatile încă persistă. Să le lămurim! 

e Prostitutia este o piaţă. Nu are de a face cu 
sexul permis sau interzis ci cu actele de 
vânzare/cumpărare. Pe aceasta piață, unii (bărbaţii) 
pot cumpăra pentru „plăcerea” lor alte persoane, femei 
şi tineri sau copii. Vorbim de ele şi niciodată despre 
ei. Ce tip de morală, obiceiuri sau ce consecinţe suferă 
cei care sunt cumpărătorii pe această piață?! Este un 
răspuns pe care trebuie să ni-l dăm. Faptul că această 

piață există de multă vreme nu înseamnă că e dreaptă 
ci doar că trăim după dreptul lor... 

e Existenţa prostituţiei are efecte asupra tuturor 
femeilor, nu doar a celor implicate direct, ca obiecte 
ale tranzacţiei. Are consecinţe afective şi psihologice, 
date fiind modificările în comportamentul sexual şi 
afectiv al partenerilor. Reprezintă un risc pentru 
sănătate atunci când aceştia, considerați unici, au 
relaţii „pe piață”. Reprezintă o discriminare sexuală 
prin privare fizică pentru femeile din afara sistemului 
şi prin privare afectivă pentru cele din „sistem”. 
Denaturează imaginea generală, conceptul de 
„femeie”; la urma urmei, pot fi cumpărate; dacă sunt 
deja atâtea, de ce nu toate?! 

e Legalizarea prostituţiei contravine unor 
principii şi legi general acceptate: interzicerea 
sclavajului şi a vânzării de organe, traficului de 
persoane etc. Dacă nu e voie să vinzi/cumperi organe 
de la oameni vii, de ce e legal si moral să cumperi cu 
totul o persoană, chiar $i pentru perioadă limitată?! 

e Nu este o prestare de servicii si nu e vorba de 
sex de plăcere. Este implicată întreaga fiinta*; de aici, 
necesitatea dedublării psihologice pentru a supraviețui 
în sistem pe care o suferă femeile care se vând. Este o 
încălcare (surprinzător, nu?!) a drepturilor sexuale şi 
reproductive ale celor pe care le numim prostituate. 
Ele nu au dreptul de a-şi alege partenerul după cum 
doresc, nu pot să-l respingă dacă nu au chef etc. 
Despre decizia de a avea copii, nu mai adaug nici un 
comentariu... E „muncă”, nu-i aşa?! 

e Trebuie să distingem între femeile care au 
ajuns în sistem şi prostituție ca instituție socială 

(definită la primul punct). Femeile trebuie protejate, 
susținute social, reintegrate etc. Prostitutia trebuie 
desființată. 

e Prin reducere la absurd, putem accepta că 
vânzarea/cumpărarea de sex este socialmente 
acceptabilă. În aceste condiţii, trebuie să acceptăm ca 
un lucru perfect normal şi faptul că doi parteneri se 
pot despărți dimineaţa cu un pupic înainte de a se duce 
la slujbă — el, la birou; ea, la bordel. Să acceptăm că, 
în ziua în care se naşte într-o familie o fetiţă, printre 
visurile pe care ni le facem pentru viitorul ei se 
găseşte şi cel de a ajunge prostituată. Să nu mai 
blamăm persoanele care sunt surprinse la... femei. 
Cum studiile arată că majoritatea clienţilor au 
partenere stabile, mai corect, că sunt căsătoriți, să 
reformăm şi morala familiei şi a parteneriatului. 
Doar pentru ei, se înţelege... Acceptăm toate aceste 
lucruri? Nu formal, ci în interiorul nostru. 
Mă îndoiesc. 

e Chiar şi aşa, presupunând că schimbăm peste 
noapte întreaga morală, argumentele prietenei noastre 
Doina** rămân în vigoare. Reproduc câteva: 

„Gândeşte-te cum te-ai simţi dacă fiica ta sau fiul 
tău, că şi asta se poate, terminându-şi şcoala şi 
negasindu-si o slujbă, ar fi trimişi de agenţia de şomaj 
la un curs de calificare pentru prostituție şi/sau li s-ar 
tăia ajutorul de şomaj pentru că au refuzat un loc de 
muncă la o casă de toleranță? 

La ce vârstă s-ar pensiona aceste persoane?! 

Sau, cum ar fi privite dacă, după o vreme, ar 
trebui să facă o reconversie profesională şi să-şi 

caute un alt loc de munca?! Cum ar fi privite la noul 
loc de munca, cum ar fi tratate ca angajati?! 

Până una alta, câteva zeci de ani, probabil, 
înregistrarea acestei activități în carnetul de munca 
va fi o marcă negativă, indiferent de calitățile 
profesionale si moral/umane ale persoanei în 
cauză...” 

Mai sunt încă alte mii de argumente care arată că 
femeile în general au doar de pierdut prin menţinerea 
prostituţiei, cu sau fără legalizare. Interesante daruri 
mai primim şi noi... 

Textul reuneşte două postări făcute pe 
www.gabrielacretu.ro în 2007 şi 2008 


*Vă propun să faceţi următorul experiment, dacă nu ma 
credeți. 


1. Vă rog să luaţi o lămâie; taiati-o uşor în două 
apoi stoarceti câteva picături; încă putin; repetati 
operaţia cu cealaltă jumătate, atenţi la fiecare 
detaliu -— forma, culoarea, mirosul, gustul 
astringent... 

În timpul operaţiei intelectuale de a citi indicaţiile 
de mai sus ati salivat mai abundent decât de obicei. Vi 
s-a umplut gura de apă. Totuşi, nu v-aţi înecat şi nu v- 
au curs balele. Aţi înghițit în mod reflex saliva 
excedentară. Nu ati avut nicio reacţie ieşită din 
comun. 

2. Aşezaţi-vă la masă în fata unei farfurii cu 
supă caldă de pui; e preferabil să fiţi flămânzi şi să 
vă placă supa; în caz contrar, schimbaţi felul. 
Repetati mintal operaţiile de la punctul 1 până vi 

se umple gura de apa. Scuipati excedentul de saliva 
în farfurie. Luaţi lingura şi mâncaţi. 

Dacă aveți dificultăți şi vă e greață la gândul ca 
trebuie să mâncaţi cu lingura ceea ce inghiteati într- 
un mod atât de natural cu un minut înainte, dacă aveţi 
o reacție ca o contracție a ființei, nu-i nicio problemă. 
Tocmai ati avut dovada că există o limită fizică între 
voi şi lumea exterioară. Nu s-a schimbat nimic în 
compoziţia chimică a salivei; doar că, în cazul 2, era 
deja un obiect străin, din afara corpului nostru, pe care 
acesta nu mai vrea să-l reintegreze. $i încă, in 
experiment, sursa eram noi înşine... 


**Doina Sorina Şulea - Economistă, funcţionar public. Peşti 
(doi),femeie, copil, mamă, iubită, feministă, umanistă. Deschisă, 
empatică, (auto)ironică, citită, adaptabilă şi tolerantă. Împrăştiată 
în general. Ordonată în gândire. Pragmatică. Şi foarte idealistă. 
Ordinea este aleatoare. Toate deodată sau pe rând, după situaţie. 

Aş fi vrut ca Adrian Năstase să susțină cotele de 
reprezentare pentru femei şi bărbaţi în statutul 
partidului în 2003; pe bune, adică pe toate listele şi în 
toate organele de conducere. Nu ar fi fost important 
doar pentru femei, ci pentru partid. Cred că s-ar fi 
câştigat multe lucruri. 

Am fi reformat partidul în sensul stângii 
sănătoase, europene, în primul rând. Apoi, având 
curajul celui care nu are ce pierde şi gura mare, 
femeile nu şi-ar fi lăsat colegii să facă anumite greşeli. 

Din motive pe care nu trebuie să le mai spun, 
femeilor le place democrația mai mult decât 
bărbaților; din motive pe care nu trebuie să le mai 
amintesc, că se ocupă alţii, s-au mai făcut şi ceva 
erori... 

Ar fi avut si un avantaj personal; ele fiind mai 
fidele decât ei, nu l-ar fi trădat nici la prima, nici la a 
doua mişcare; la a treia, mai trădează si ele câteodată, 
dacă au motive sau tentaţii... 

Atunci nu a vrut. Femeile nu au intrat în ordinea 
de priorităţi, nici egalitatea în ordinea de valori. 

La Congresul din 2005 mi-ar fi plăcut să-mi dea 
mie verde ca vicepreşedintă şi nu unei alte colege. 
Nici asta nu a vrut. Dacă mă luam în serios şi mă 
apucam de politică?! 


81 


Gabriela Cretu 


Am ramas doar cu satisfactia de a obtine tot atatea 
voturi cat nişte lideri celebri, mergând împotriva 
curentului, fără sprijinul Şefului şi, din păcate, fără cel 
al conducerii organizaţiei de femei; sprijinul femeilor 
este evident că l-am primit... 

Există un motiv serios; le susțin întotdeauna; pe 
colega preferată atunci chiar o plac; continui să cred 
însă că de la Sighetul Marmaţiei vocile reformatoare 
se aud mai greu. Mai mult de trei femei nu puteau fi 
alese pentru că am fi dărâmat partidul; sau, mai rău, 
ne-am fi văzut. 


Citindu-i astăzi ultimul post, m-am descoperit pe 
blogroll, plantată între Dominique Strauss Kahn şi 
Pierre Moscovici. Amândoi sunt politicieni inteligenți, 
experimentați, cu o anume viziune a stângii, o cariera 
în spate şi una înainte si... misogini nevoie mare! 
Cu Moscovici am fost colegă de grup politic aproape 
doi ani; de DSK, nu comentăm... O stângistă, 
feministă, mai curând altermondialistă, în aşa 
companie - cred că-i alfabetul de vină - şi în aşa loc! 

Dacă şi după acest comentariu mai rămân acolo“, 
o voi lua ca pe o victorie politică! Voi susţine că 
spațiul virtual e mai democratic decât cel real, că 
umorul bate ironia şi prietenia învinge discriminarea 
de gen. „Salvează poezia” sună mai bine ca rimă dar 
după ce scriu trăsnăi, măcar să le scriu în proză! 


www.gabrielacretu.ro, iulie 2007 


*Înainte de publicarea acestei cărți am verificat blog-rolul. 
Sunt tot acolo. Nu mai este Pierre Moscovici. Doar pentru că a 
renunţat la bloggerit... 

Interlocutoare, Gabriela Cucu 


Am avut o prea frumoasă discuţie (virtuală) cu 
Gabi. Nu vă speriați, nu am început deja să vorbesc 
singură. Gabi Cucu este doctorandă a Mihaelei Miroiu 
şi jurnalistă amatoare. Vorbim despre noua modă — 
blogul — şi despre vechea problemă — femeile. Cine 
are răbdare poate citi... 


— Stimată dna Gabriela Creţu, greşesc dacă afirm 
că sunteți prima femeie politician bloggerita? 

— Prima din România; deocamdată, cred că sunt şi 
singura. Nu mă încântă această unicitate pentru că 
lipseşte un posibil dialog cu cele ce împărtăşesc 
aceeaşi experienţă. La nivel european mai am o soră; 
nu glumesc când o numesc astfel. E socialistă şi 
feministă — aşa cum trebuie să fie orice socialist. În 
plus, există o anume asemănare de... stil 
„bloggeresc”, o modalitate de a aminti în scris că 
politica este despre oameni şi deci trebuie descrisă ca 
un fapt omenesc, nu transcendent...E vorba de Margot 
Wallstrom, vicepreşedinta Comisiei Europene. Am 
voie să fac un comentariu la întrebare? De ce ne 
temem să spunem „politiciană”! „Femeie- 

politician” sună la fel ca ,,struto-camila” şi conserva 
ideea că politica e o lume rezervată bărbaţilor iar noi 
încălcăm teritorii interzise când îndrăznim să facem 
politică. 

— Dintre cei 332 de deputaţi puteți estima câți au 
site-uri proprii? 

— Site-uri au ceva mai mulți, blog au foarte puţini. 

E posibil să mai fie unii „sub acoperire” 
(a anonimatului, vreau să spun). Cunoscuti ca atare 
suntem vreo patru-cinci... 

— Ce v-a determinat să vă construiți un blog? 

— Drumurile frecvente şi imposibilitatea de a fi in 
mai multe locuri în acelaşi timp, riscul rupturii de 
ceilalți, speranța că se poate comunica astfel, dorința 
de a vedea reacţia altora la propriile idei, iluzia că aş 
putea provoca o implicare reală, teama că voi uita să 
fac ceea ce făceam înainte — să scriu. Am scris despre 
asta în „De ce am ajuns bloggeriță”. Si pentru că 
există aceasta posibilitate care merită să fie 
explorată... Şi pentru că sunt în căutare permanentă 
de prieteni, politici dar nu numai. 

-Sunteţi familiarizata cu conceptul de 
e-democratie? 

—Nu cred că există mai multe feluri de democraţie, 
ci spaţii diferite în care ea se poate construi, în care 
ideile se pot exprima. Spaţiul virtual este un asemenea 
loc, cu avantajele şi riscurile sale. Ar putea deveni o 
agora a viitorului. Nu poate înlocui relația umană 
directă, dar poate reduce distanțele fizice şi sociale 
dintre oameni. E mai putin ierarhizat, ceea ce e bine 
pentru democraţie, şi mai puțin intermediat. Nu e 
obligatoriu un spațiu mai „adevărat”. Poate sa 

distorsioneze realitatea şi să o înlocuiască cu una 
diferită, cu o mare eficiență; speranţa ar fi să propună 
o „realitate” mai bună... 

-Poate fi considerat blogul politic o formă 
neconvenţională de participare politică? Se poate 
vorbi de o participare politică prin internet? Mă 
refer aici la dialogul mai direct politicieni-alegători 
(prin site-uri interactive sau e-mail) dar şi la 
forumurile de discuţii, cum sunt cele de pe lânsă 
cotidianele de mare tiraj - Cotidianul, Libertatea etc. 

— Este o formă de participare, fără îndoială. 
Asta mă bucură pentru că văd în ea un început al 
participării politice în general. Participarea măsoară 
calitatea unei democraţii şi, din păcate, ea este extrem 
de redusă în democraţia românească. Asta 
explică şi multe dintre eşecurile ei. Deocamdată, mai 
ales „profesioniştii” politicii în sens larg (politicieni, 
jurnalişti, analişti) provoacă dezbateri pe bloggurile 
lor. Aşteptăm întăriri dinspre societatea civilă 
neprofesionalizată. Femeile cred că ar putea să-şi 
impună, în sfârşit, teme pe agenda publică dacă şi-ar 
construi rețele de sprijin şi comunicare între ele; 
bloggurile şi forumurile sunt foarte utile pentru că 
permit programul mult mai flexibil de care femeile au 
nevoie. Un factor major care împiedică exprimarea 
femeilor în politică astăzi îl reprezintă şedinţele — 
lungi, dese, repetitive, în care unii vorbesc şi alţii doar 
ascultă. Cei ce vorbesc sunt de regulă aceiaşi, cei ce 
ascultă, din ce în ce mai puţini... 

— Care credeţi că ar fi avantajele e-democratiei? 

— În primul rând, reconcilierea politicii cu viata 
de familie şi personală. Pe internet poţi — teoretic — 

să participi la o dezbatere cu oricine de pe lumea asta 
care este interesat de egalitate, de exemplu, la miezul 
nopții, fără să pierzi două ore sau două zile cu 
transportul până la locul faptei, în timp ce 
supraveghezi copilul care doarme alături sau prânzul 
de mâine... 

Poti să ai, apoi, un control social rapid. 
Răspunsurile, opiniile celorlalți reprezintă un control 
imediat asupra propriilor idei, ceea ce iti permite să 
explici, să clarifici, să eviti neînțelegerile. Nu trebuie 
să idealizăm însă această posibilitate pentru că fiecare 
are experiența sa, referintele proprii şi mai ales 
credinţele şi prejudecățile care vor filtra şi modifica 
mesajele. Totuşi, dialogul este necesar şi de dorit. 

Serveşte, bineînțeles, la relationare. Cei ce au 
aceleaşi interese se pot găsi mai uşor decât în spaţiul 
real, se pot contacta, pot constitui grupuri informale 
de lucru pe anumite teme, independent de graniţele 
politice sau distanţele fizice; forumurile de discuţii 
sunt deja o realitate a lumii de azi. 

— Este notoriu cazul unei profesoarei din 
Virginia, al cărei blog a generat o dezbatere politică 
de amploare care, la rândul său, a dus la modificări 
legislative importante pentru comunitate. Credeţi că 
la noi comunitatea blogger-ilor este pregătită pentru 
aşa ceva? 

— Comunitatea bloggerilor este prea mică pentru o 
societate aşa de mare; este si izolată, în ciuda 
accesului deschis teoretic oricui; oricui vrea să aibă 
acces. Ca să faci e-politică trebuie să faci mai întâi 
politică... 

Trebuie o reîntoarcere spre politică a cetăţenilor, 
mai ales a celor tineri. Trebuie revalorizată politica 
drept activitate respectabilă... Avem nevoie apoi de o 
alfabetizare informatica a tuturor si de 
„împroprietărirea” cetățenilor cu calculatoare şi 
legătură la internet. După multe alte revoluții, 
revoluţia informatică ar putea produce o schimbare 
socială majoră. 

Revoluţia industrială în secolul al nouăsprezecelea 
a dus la votul universal. Revoluţia informatică poate 
duce la participarea universală, ar putea să ne apropie 
de societatea democratică în sensul autentic al 
cuvântului, în care fiecare să poată să spună ceea ce 
are de spus şi să fie auzit. Depinde doar de noi. 

— Una dintre temele recurente al e-blog-ului dvs. 
este feminismul. Şi încă un feminism avizat şi 
asumat. Consideraţi că este nevoie de o acţiune 
afirmativă (discriminare pozitivă) pentru a creşte 
proporția femeilor alese, lucru aflat, dealtfel, pe 
agenda politică a multor tari? 

— Cred că parlamentul trebuie să devină ceea ce 
Constituţia spune că este — instituția reprezentativă a 
tuturor cetățenilor. Vorbim în acestă ţară despre 
minorități (mai mult sau mai putin vizibile) şi despre 
dreptul lor la reprezentare echitabilă, e corect sa 
facem acest lucru. Evităm cu obstinență însă să 
vorbim despre majoritatea vizibilă — femeile. 

Aici apare o dilemă. Ori acceptăm ca cele peste 
50% femei din societate să fie reprezentate echitabil în 
componența autorităţilor care le decid viata ori 
acceptăm că femeile nu sunt oameni. Din această 
dilemă nu putem ieşi. 

Sunt o susținătoare a cotelor de reprezentare in 
toate organele alese; dealtfel, reprezentarea echilibrata 
(cel putin 40% fiecare gen) este o cerință democratică 
definită în Uniunea Europeana încă de la începutul 
anilor '90. În multe tari este deja realitate sau pe cale 
de a deveni. Am intrat la 1 ianuarie într-un „club” 
(UE) unde există cel putin trei tari care au deja 
guverne paritare (50% bărbaţi, 50% femei). România 
face pereche pe Terra doar cu Arabia Saudită, fără nici 
o femeie în guvern... 

-Statisticile dovedesc că în ţările occidentale 
proporția femeilor din parlament este în creştere, de 
la o legislatură la alta — campioana fiind Suedia cu 
45,3%, în vreme ce la noi se întâmplă procesul 
invers. Cum se explică acest fapt? Întreb mai ales 
pentru că în ultimii ani S-au adoptat o serie de legi 
privitoare la egalitatea de şanse şi tratament 
nediscriminatoriu. 

— Suntem maeştrii formelor fără fond; putem da 
lecţii şi altora despre cum e posibil să ai legi pe care 
nu le aplică nimeni pentru că, în realitate, nici nu sunt 
aplicabile. Sunt simple declaraţii de principii care nu 
contin prevederi concrete. Cât despre principii, ele ar 
trebui şi asumate, ceea ce colegii noştri care deţin 
puterea decizională nu par dispuşi a face... Lipseşte 
angajamentul pentru egalitate. 

Avem o mişcare feministă academică care s-a 
mulţumit să importe probleme şi să facă traduceri 
(lucru esenţial şi foarte lăudabil), dar care nu a 
descoperit încă faptul că în România trăiesc femei; 
în partide sunt doar voci izolate printre femei şi tăcere 
printre bărbaţi... Am scris despre asta în „Femeile şi 

politica la romani. Sinteza la timpul prezent”. Deci, 
www.gabrielacretu.ro! 

— Am citit pe blog-ul dvs. un schimb de opinii 
referitoare la introducerea sistemului de vot 
uninominal. Cum argumentati ideea conform căreia 
un astfel de sistem de vot ar defavoriza reprezentarea 
femeilor în spaţiul politic? 

— Sistemul majoritar (zis „uninominal”) îi 
dezavantajeaza pe toți cei care nu sunt deja în pozițiile 
de decizie (femei, minorităţi, tineri), o demonstrează 
şi realitatea românească. Primarii sunt aleşi prin vot 
majoritar cu două tururi de scrutin dintotdeauna. 
Ponderea femeilor între primari este semnificativ mai 
mica (2-3%!!!) decât în parlament (putin peste 10%). 

Partidele schimbă criteriile pentru candidați; 
vizibilitatea publică şi capacitatea de a susţine 
financiar o campanie electorală devin esenţiale la 
nominalizare. Or, cine nu este deja în prim plan nu se 
vede şi cine nu este deja la putere nu dispune de 
pârghii pentru a obține fonduri. 

În Franţa, în consiliile judeţene sunt 47% femei 
(alese pe listă cu paritate); în parlament, cu sistem 
majoritar, până la ultimele alegeri erau 12%; în iunie 
au obținut un oarecare succes (18%) întrucât, dupa 
legea parităţii la locale, partidele au început să 
descopere că în societate există şi femei... Sunt multe 
explicaţii în dezbaterea de pe blog. 

—Ati condus şedinţa din 31 mai din cadrul 
„Conferinței parlamentarilor G8 dedicată 
recompenselor economice ale investirii în prevenirea 
HIV/SIDA şi în sănătate”. Faptul este relatat pe blog 
şi urmat de o scurtă dezbatere. Este remarcabil stilul 

direct, complet neoficios (sau neoficial) şi 
umanismul care transpare din toate intervențiile dvs. 
Cum reusiti să împăcați atâtea responsabilități cu 
postarea frecventă a comentariilor? În definitiv, 
blog-ul dvs. este un jurnal politic informal şi 
interactiv pe deasupra. 

— Nu postez atât de des cât as vrea si cât ar fi 
necesar. Rămân datoare deseori celor ce comentează 
şi nu intru eu însămi pe alte bloguri prea des. Ceea ce 
vreau să-i asigur e că nu este niciodată din dezinteres, 
ci din lipsa cronică de timp. Internetul a rezolvat 
problema distanțelor spatiale dar nu şi a timpului 
limitat... 

— Vă mulțumesc încă o dată pentru răbdarea şi 
amabilitatea de a răspunde acestor întrebări. Vă 
doresc multă putere de muncă şi cât mai multe 
succese în activitatea de (euro)parlamentară! 


Observatorul de Covasna, iulie 2007 

Sunt, ca de obicei, pe niste drumuri; ale patriei 
noastre sau ale altor patrii. Acum ma îndrept spre 
Tunis; nu în vacanţă, ci ca să exprim sentimentele 
fratesti ale Partidului Social Democrat la congresul 
Adunării Constituţional Democratice, partid de 
guvernământ de când e Tunisia Tunisie. 

Mi-a mai trecut din supărarea de a rămâne fără 
vacanţă şi de a vizita iarăşi mult iubitele aeroporturi 
când mi-am amintit că Gisele Halimi este de origine 
tunisiană. Dacă a dat-o pe matriarha în viata a mişcării 
de apărare a drepturilor femeii, democraţia din această 
tara poate şi mai mult... Am şi eu, amintind de Gisele, 
de adăugat ceva mai emotionant pe lângă mesajul 
oficial, bineînţeles, am şi motiv de a aduce tema 
drepturilor femeii în discuţie că doar e congresul unui 
partid de stânga. Sper ca lucrurile sa meargă cum 
anticipez. Vă povestesc. 

* 

Am ajuns la două noaptea. La 7.30 suntem deja in 
holul hotelului pentru a merge spre locul faptelor — 
Palatul Congresului din Tunis. Nimeni nu ştie când 
plecăm. Nimeni nu ştie când ne întoarcem. Măcar ştim 

unde trebuie să ajungem. Stau cu colegul meu spaniol 
Carlos Carnero şi ne mirăm, doi latini, de lipsa 
absolută a simțului timpului. Întrebăm când începe. 
Oamenii, foarte draguti, amabili. În această dimineaţă, 
ne răspund. Sperăm să fie măcar în stil englezesc, 
adică până în douăsprezece... 

Ajungem la sală. Alb şi roşu, flori şi aer 
sărbătoresc. O orchestră mare foarte occidentală cântă 
muzică foarte orientală. Frumos, dar prea tare. Nu se 
înțelege om cu persoană. Toată lumea aşteaptă 
discursul Preşedintelui. Nu se ştie când va veni. 
Delegati numeroşi. Invitaţi de asemenea. Cred că vreo 
două sute de invitaţi, de toate culorile politice şi 
culorile pielii, din toate colţurile lumii. Se vede că e 
partid de guvernământ! Sunt singura româncă. 
E şi ambasadorul nostru la Tunis prezent. 

Femei sunt relativ puţine printre invitați. 
Fac pereche cu baroneasa Jenny Hilton, laburista 
britanică (ca să vezi!). Decidem să stăm împreună 
pentru că unde-s două „puterea creşte”. Fac subtil 
schimb de etichete între Jenny şi Cristi Diaconescu 
care nu a mai venit, lăsându-mă singură. Aşteptăm cu 
răbdare englezească. Ea face un sudoku. Eu scriu 
pentru voi. Delegaţia Partidului Comunist Japonez 
(16% în parlament!) cred că are vreo şapte membri. 
Vietnamezii sunt patru. Mărimea delegatiilor creşte cu 
depărtarea de Tunisia, probabil. 

Atmosfera fierbinte, cu chiuituri şi scandări pe 
care nu le pot înțelege, trebuie să pregătească 
realegerea Preşedintelui, pentru a cincea oară! 
Columbianul Alvaro Uribe ar fi invidios. Cred că a 

pierdut deja oportunitatea celui de-al treilea mandat in 
ciuda eliberării lui Ingrid Betancourt. 

10.35 am. Încă dimineaţă. Murmur de discuţii 
private şi nimic altceva. Despre un regim autoritar 
marcat de corupţie, nu pot comenta multe. Populaţia 
se pare că nu este extrem de nemulțumită întrucât 
câteva nevoi bazice sunt asigurate tuturor — educaţie, 
sănătate, energie, transport public etc.... Aşa se spune. 

11 am. Vine Preşedintele! Eu am trăit ultimii ani 
ai lui Ceauşescu ca om matur. N-am văzut aşa ceva. 
Singur pe podium, la o masă, fără alt prezidiu. Numai 
portretul lui, uriaş, în spate, îl umbreşte. O persoană, 
nu ştiu cine este, îi aduce un omagiu exagerat, plin de 
epitete spectaculare exprimând voinţa bărbaţilor, 
femeilor, tinerilor, vârstnicilor şi tuturor celorlalte 
categorii care, cu o singură voce, îl imploră să 
candideze a cincea oară. Îl invocă şi pe Dumnezeu... 
Îl roagă să se îndure să vorbească. 

Vorbeşte. Un discurs în bine cunoscuta limbă de 
lemn a democrației europene. Se adresează 
tunisienilor si tunisienelor (desi ele sunt destul de 
puține printre delegatele la congres dar nu total 
absente) si vorbeşte despre crearea de locuri de 
muncă, educație, sănătate, situația economică, 
conjunctura mondială, dezvoltare, tinerii din partid... 

Doar câteva detalii contrastează; tinerii de care era 
vorba trimiseseră mii de scrisori de afecțiune şi 
mândrie Preşedintelui; vor fi promovați câte un tânăr 
şi o tânăra în fiecare structură a partidului pentru 
viziunea lor reformatoare. Drepturile femeii sunt în 
centru; parteneriat activ; 30% cota în Comitetul 
Central si în Parlament! Este mai bine ca în România 

democratică şi europeană. RSD îşi asumă sarcina... 
Drepturile omului, respingerea fanatismului şi 
extremismului, societatea civilă, cetățenii... 

Discursul e mai democratic, în formă cel puțin, 
decât în partidul meu unde se mai foloseşte în loc de 
cetățenii consideră, electoratul consideră, bărbații nu 
vorbesc despre femeile din partid iar femeile vorbesc 
rar... 

Vorbeşte despre amendamentele la statut. Cred 
că vrea să fragilizeze poziția celor mai bătrâni, 
probabil din vechea gardă, a lui Habib Bourguiba, să 
aducă oameni noi si foarte tineri... 

Este întrerupt frecvent de aplauze prelungite... 
Cântă, din când în când, cântece pentru Presedinte si 
Tunisia; sala, nu el. Promite să răspundă pozitiv 
dorinței participanților si să candideze a cincea oară. 
Gata. 

Primul reîncepe cu multumirile pentru luminările 
pe care, în înțelepciunea sa, le-a adus celor prezenți. 
Exprimă bucuria tuturor - deşi o fac şi ei înşişi prin 
nişte chiuituri - pentru decizia luată de a candida anul 
viitor, în alegeri, pentru a cincea oară. 

Se continua cu delegații. Cea mai tânără 
reprezentantă îl roagă pe şeful tuturor tinerilor, 
Preşedintele, să rămână şef al partidului iar pe delegați 
să adopte discursul drept documentul oficial al 
congresului... Atât. Cu ea se şi termină lista. 
Preşedintele propune componenţa Biroului de 
conducere al congresului, direct, fără alte fasoane. Se 
votează prin aclamații. 

Încep să vorbească invitații. Mahmoud Abas, 
preşedintele Palestinei, este primul. De aşteptat. Apără 
cauza palestiniană şi face apel la lumea arabă. 

Celelalte partide tunisiene invitate îşi exprimă 
adeziunea, de asemenea.... Tot spectrul politic se 
plimbă pe podium -— liberal socialii, socialist 
democraţii, conservatorii, conservatorii revoluționari, 
verzii progresisti, nationalistii pentru unitate, 
unionistii pentru natiune, liberalii, muncitorii pentru 
pace, industriasii pentru Tunisia, agricultorii si 
pescarii uniţi, femeile asemenea. E ultima intervenție 
a opoziției! 

Am adormit, la propriu, de atâtea discursuri 
adulatoare. Gratitudine, credință, mândrie, sprijin 
absolut. Sunt cuvinte comune tuturor. Mi-l închipui pe 
Emil Boc, în opoziţie, prezentând omagiile sale la 
congresul PSD şi asigurându-l pe Mircea Geoană de 
sprijinul său absolut pentru cea de-a cincea sa alegere 
ca preşedinte al României; şi pe Mircea după douăzeci 
de ani de stat pe scaunul prezidenţial. Mă trezesc 
brusc. 

Pentru cele zece procente obţinute în total la 
alegerile trecute, partidele de opoziție sunt cam 
multe... Gândirea unică în regimul multipartitist 
este mai înspăimântătoare decât partidul unic, vă 
garantez... 

Preşedintele suspendă şedinţa până după-amiază. 
Ce uşurare... 

www.gabrielacretu.ro, iulie 2008 

Ieri am călătorit nu doar in spaţiu, ci şi in timp; 
doar in trecut, se înțelege; suntem in România. 
Călătoria în trecut nu a provocat-o oraşul vechi, ci 
teoriile prezentate sau subintelese... 

La Sibiu s-au întâlnit politicieni de cel mai înalt 
nivel - nivelul cel mai înalt s-a văzut şi la televizor - 
cu cei mai mari experți în demografie şi sociologie din 
România şi din străinătate; sub patronajul Fondului 
Naţiunilor Unite pentru Populaţie şi Dezvoltare. 
S-a încercat pentru prima dată o discuţie despre o 
problemă care ar trebui să fie în mod firesc şi continuu 
preocupantă pentru o tara — starea populației. 

Eu consideram că politicile - demografice, în acest 
caz - ar trebui să stabilească cum folosim resursele 
materiale şi cum organizăm relaţiile interumane în 
societate astfel încât toţi să trăim cât mai mult, mai 
sănătoşi şi mai fericiţi. Unii dintre cei care au fost 
acolo (mai ales străini şi mai ales femei) credeau cam 
la fel; dovada este marele succes (sic!) al intervențiilor 
mele (două la număr). 

Ceilalţi — români şi bărbaţi — oscilau între dreapta 
extremă şi extrema dreaptă cu o nonşalanţă care m-a 

facut să cred ca nu citiseră despre politicile 
demografice ale lui Hitler, nu trăiseră în România 
după decretul din 1966, nu văzuseră filmul lui Mungiu 
(Patru luni, trei săptămâni şi două zile) şi nu aveau 
niciun bătrân în familie; bineînţeles, nicio femeie nu 
trăia prin apropierea lor... 

Nu vă mai dau detalii; vă puteţi imagina ce 
susțineau, oferind baza teoretică pentru decizii idioate 
pe care politicienii le-ar putea adopta, ca în trecut, 
pentru a obliga oamenii să aibă copii când nu-i doresc. 
Sper din suflet să nu fie cazul... 

Vorbesc de prezentările majorităţii „sociologilor” 
şi „demografilor” români prezenţi; by the way, cei mai 
redutabili universitari din domeniu. De la 
politicieni nu aveam vreo speranță, pe ministrul 
muncii, Paul Păcuraru, îl ştiu prea bine; Traian 
Băsescu a părut a citi ce i se scrisese pe o hârtie... 

Fetelor şi suporterilor, avem un drum enorm de 
parcurs! O astfel de analiză a omului ca un instrument 
oarecare, de produs în cantitate potrivită, nu am mai 
auzit; o astfel de ignorare a faptului că jumătate din 
populaţie este formată din femei şi că — totuşi — ele 
sunt cele ce nasc copii am crezut că nu o să mai văd; 
aveam 25 de ani la Revoluţie... 


www.gabrielacretu.ro, septembrie 2007 

Îndemnul se adresează democratilor americani dar 
şi femeilor de toate natiile. 

A făcut carieră o anecdotă care spune că nu 
contează cine câştigă alegerile în SUA, oricum va fi 
mai bine. Astăzi mă îndoiesc de adevărul ei. 

Politica lui George Bush i-a făcut pe ne-americani 
să urască America; pe americani, să-l urască doar pe 
Bush. Îl iubesc însă suficient grupurile influente 
extrem conservatoare şi reacționare din politica 
americană. Îi iubesc politica. Lor li se părea că 
McCain e prea „liberal”. Şi tot lor trebuie să le fi venit 
ideea de a tempera presupusul liberalism al 
candidatului republican propunând drept vice- 
preşedinte o figură mai conservatoare. Pentru cei 
despre care vorbesc, liberal are conotaţii ce trimit la 
diavol şi destrăbălare. 

Nimic nefiresc până aici. Orice partid încearcă 
să-şi păstreze electoratul propriu. Pentru a rămâne 
fidel, acest electorat trebuie să se simtă reprezentat de 
cei pe care trebuie să-i aleagă... Problema este că au 
desemnat o femeie. 

Aparent necunoscută, guvernatoarea de Alaska, 
Sarah Palin este o sinteză a ceea ce nu ar trebui să fie. 
Propulsata de grupările  ultra-religioase şi 
ultra-conservatoare, ea este cumva negativul lui 
Hillary Clinton, fotografic vorbind. 

Combatantă de frunte a mişcării „Pro-life”, Sarah 
Palin nu este doar împotriva avortului dar şi a oricăror 
forme de contraceptie, altele decât abstinenta. Are 
cinci copii, asta nu e rău, dar cel mai mare este in 
drum spre Irak, ceea ce spune altceva. Candidata 
republicană este membră a unei grupări pentru care 
ideal ar fi ca toate femeile să stea acasă, la cratiţă, 
când nu vânează foci din elicoptere. Un singur drept, 
din cele pentru care feministele s-au luptat, li se 
recunoaşte totuşi — dreptul de vot. 

Sper ca femeile şi bărbaţii din State să-şi 
folosească cu rațiune şi înțelepciune acest drept şi să-l 
voteze pe Obama. O orientare obscurantista şi 
reacționară a statului care dirijează lumea nu e un 
lucru de dorit pentru nimeni... 

Despre subminarea întregului efort de a recunoaşte 
că femeia este om, dar păstrând diferenţa, nu mai fac 
comentarii. Şi Condoleezza Rice ar fi fost mai puţin 
periculoasă. Cum nu este nici aşa tânără, nici aşa 
frumoasă şi nu are cinci copii acasă, se putea spune că 
e bărbat, ca despre multe alte reprezentante din 
politica trecută şi prezentă... 


www.gabrielacretu.ro, august 2008 

Al doilea discurs in pustiu 


Domnului Pasti, cu dragoste 


O carte dă naştere la recenzii sau comentarii, la 
interpretări sau critici. Este pentru prima oară, poate, 
când o carte face să se rostească un discurs chiar dacă 
doar un discurs în pustiu. Cartea cu pricina este 
lucrarea lui Vladimir Pasti Ultima inegalitate. 

Cu o logică impecabilă, ea vine să ne arate cum 
este perpetuată inegalitatea dintre bărbaţi şi femei, 
într-o epoca în care toate inegalitatile naturale - a se 
citi dependente de factori înnăscuţi - au fost formal 
eliminate. Ea ne mai arată cum femeile n-au ştiut să 
profite de tranziție, care le-ar fi avantajat, ca să 
echilibreze balanța, pierzând astfel un moment 
favorabil în competiţia pe care o duc cu bărbaţii 
pentru resurse, roluri, statusuri. 

Valorificând formaţia sa de sociolog, autorul 
descrie anumite structuri sociale prin care dominația 
este menținută cu o claritate care naşte temerea că 
bărbații văd mai bine chiar şi interesele femeilor. Se 
pot vedea, drept argument, comentariile din 
remarcabila introducere a Mihaelei Miroiu, comentarii 
care nu sunt lipsite de o uşoară invidie profesională. 

Lucrurile chiar stau aşa dacă ignoram faptul că 
întreaga logică pe care este construită argumentarea 
precum şi aparatul metodologic şi conceptual sunt 
tipic masculine şi ilustrează un punct de vedere el 
însuşi patriarhal şi capitalist (adică îngust, în mod 
suplimentar). 

Există o anumită brutalitate în caracterul concis şi 
prea direct al afirmației de mai sus pe care poate cel 
mai valoros dintre puţinii bărbaţi feminişti nu o 
merită, cel puţin nu din partea unei feministe. Ceea ce 
este cert însă este că o va înțelege întrucât, fără 
îndoială, îi datorez o explicaţie. 


Schema operațională a argumentării din cartea lui 
Vladimir Pasti ar putea fi redusă la următoarele puncte 
principale (implicite, se înţelege, la nivelul analizei): 


e femeile alcătuiesc un grup social, ca şi bărbaţii 

egrupurile sociale se află într-o continuă 
competiţie (concurență) pentru împărțirea bunurilor, 
indiferent de natura acestora 

e fiecare grup este animat de dorinţa de victorie 

egrupul dezavantajat (femeile) nu face ceva, sau 
nu face destul, pentru a reduce diferenta de putere si 
resurse 

ebarbat, ca şi femeie, sunt determinări naturale şi 
absolute, ne naştem bărbaţi sau femei; există cu 
certitudine o conştientizare a „statutului multiplu” al 
femeii dar care exclude toate determinările relationale. 
Se vorbeşte despre  „săteancă”,  „orăşeancă”, 
„maghiară”, „ortodoxă” etc. Nici într-un moment însă 
nu se aminteşte de „mamă”, „bunică”, „soţie”, „fiică” 

escopul vietii este desfasurarea unei activitati 
aducatoare de venituri 

efaptul de a nu obtine venituri dintr-o relatie de 
piata este cel putin un handicap daca nu un criteriu de 
devalorizare a femeilor. Conform acestui criteriu ar 
trebui să acceptăm că opțiunea pentru prostituție 
(ocupaţie încadrabilă în regulile pieţei) nu este doar de 
înțeles ci şi perfect rațională pentru că sporeşte 
valoarea individuală. 


Dar dacă, dragă domnule, acceptăm că lucrurile 
pot fi interpretate şi altfel?! După logica noastră, 
feminină: 

eFemeile caută parteneri, nu victime sau învinşi. 

eRidiculizarea feminismului, folosind logica 
concurentiala, nu e decât tactica cunoscută a 
intimidării (o folosea un boxer celebru care scotea 
limba şi se strâmba la adversar). 

eProblema nu este de victorie ci de recunoaştere. 

eFeministele nu se bat cu bărbaţii, ci cu structurile 
patriarhale. Nu putem propune un model explicativ în 
care femeile urmăresc înfrângerea, supunerea 
bărbaților ci doar unul în care feministii — bărbați sau 
femei — urmăresc înlocuirea relațiilor sociale 


patriarhale cu altele parteneriale. 
Notă: Calculatorul subliniază cuvântul parteneriat, în 
dicționarul electronic el lipseşte. 


eLogica absolută ca si alegerile binare (de tip 
ori/ori) nu constituie moduri de a fi si gândi feminine. 
Este realist şi acceptabil să considerăm femeile mai 
curând în situația de a încerca să împace diversele 
identități pe care trebuie să le adopte pe parcursul 

uneia şi aceleiaşi zile — femeie, mamă, soţie, de multe 
ori fiică de părinți bătrâni, salariată — decât să aleagă 
una dintre aceste multiple identități. Doar în imaginea 
caricatural grotescă feministele spun sau/sau. În 
realitate, ele vor şi uneori sunt si obligate să fie şi/şi. 

eDeparte de a le fi avantajat, tranziția le-a 
multiplicat rolurile, făcându-le situația mai dificilă. 
În multe cazuri au devenit „şi tată şi mamă” pentru că 
au fost nevoite să preia toate responsabilitatile de la 
partenerii lor, refugiați în alcool sau plecaţi de acasă. 
Creşe nu mai există, îngrijirea copiilor în regim privat 
este un lux. Posibilitatea de implicare socială şi 
politică este considerată redusă pentru că, în lumea 
noastră, a creşte copiii, a îngriji bătrânii, a reproduce 
biologic şi cultural societatea nu face parte din social 
şi nu are relevanţă politică (sic!). 

eDupă ce au fost sistematic neplătite pentru 
muncă — în timp ce bărbaţii au fost la fel de sistematic 
plătiţi pentru a nu munci, aşa cum ne arată politica 
salariilor compensatorii în tranziţie — s-au risipit prin 
Europa. Ca să poată trimite un ban acasă, s-au 
înstrăinat de politica de la televizor, pentru altfel de 
politică nu au în mod cronic timp şi nici voinţă. 
Întrucât, în mod repetat, nu au fost prezente pe agenda 
publică cu interesele lor mărunte — o educație mai 
bună pentru copii, nişte medicamente pentru cei 
bătrâni, mai puţină violență şi mai mult respect — au 
început ele însele să creadă că nu contează. 

eCele care au crezut diferit au devenit victimele 
favorite ale politicii şi tapii ei ispasitori; ar trebui 
introdus echivalentul feminin al termenului fap, 
pentru că ele plătesc pentru greşelile tuturor, cel mai 

adesea.  Curăţarea politicii româneşti de foştii 
colaboratori ai securității (că de securişti nici nu poate 
fi vorba) a început şi se pare că s-a şi sfârşit cu nişte 
remarcabile, în ciuda tuturor erorilor, femei. Până 
astăzi, toate remanierile guvernamentală s-au făcut 
eliminând femeile. Culoarea politică nu este relevantă 
în acest caz. 


O privire mai ascuţită sau o cercetare profesionistă 
ar putea sesiza alte şi alte nuanţe. Deocamdată însă, 
apartenența de gen nu este nici măcar criteriu de 
eşantionare în sociologie. Se pare că mai avem de 
aşteptat multă vreme până când genul va fi considerat, 
în metoda sociologică, o variabilă relevantă. 

Atunci când construim eşantioane pentru o 
cercetare, postulăm că există diferenţe de atitudini şi 
gândire între cei de la oraş şi sat, între tineri şi bătrâni, 
între români şi unguri (de exemplu), între cei cu opt şi 
cei cu mai multe clase dar nu şi între bărbaţi şi femei. 
În regulile de metodă ei şi ele gândesc la fel. 

Nu pot opri o explicaţie puţin răutăcioasă — că 
regulile însele reflectă credința ascunsă că ele nici 
măcar nu gândesc... 


Fragment inedit din Zece discursuri în pustiu, 2003 
Cartea aşteaptă încă să fie terminată... 


105 


Femei din toate limbile, uniti-va! 


Limba incastreaz4 în ea structurile sociale şi 
ierarhiile valorice; conservatorismul limbii, întreținut 
academic prin caracterul instituțional şi obligatoriu al 
regulilor gramaticale, perpetuează aceste structuri şi 
ierarhii dincolo de momentul în care ele încetează 
practic să funcționeze. Un lucru este sigur — 
mobilitatea limbii este mai redusă decât cea a 
societății însăşi. 

Acest decalaj între momentul în care societatea 
face schimbarea şi cel în care limba acceptă acest fapt 
poate genera consecințe nefaste întrucât limbajul nu 
este neutru şi mai ales nu este inocent; noi ne formăm 
în şi prin el iar într-o lume în care totuşi se schimbă 
inerția limbii, care face jocul tuturor 
conservatorismelor — politice, sociale sau culturale. 

Ne propunem în continuare să ilustrăm cum, 
uneori fără intenţie dar cu maximă eficiență, limba pe 
care o folosim ca şi cea care ne este recomandată să o 
folosim susțin patriarhatul şi-i maschează fragilizarea 
acolo unde ea a început deja; şi asta cu un instrument 
al cărui caracter ideologic scapă la prima vedere — 
genul substantivelor. Dacă credeam că numele are 

vreo legătură cu apartenența de gen „naturală” a 
lucrurilor denumite, atunci o analiză chiar şi 
superficială a actului „numirii” ne poate arăta cât de 
mult ne înşelăm. 

Un caz tipic şi deseori amintit dar niciodată luat în 
serios este cel al numelor de profesii şi ocupaţii. 
Putem vorbi de servitor-servitoare, de 
muncitor-muncitoare, dar poliţia gramaticală 
acționează încă atunci când vorbim de 
senator-senatoare. 

Cu o obstinatie de maşină bine programată 
calculatorul a corectat acest text ori de câte ori a 
apărut cuvântul senatoare (corespondentul feminin 
pentru senator) propunând senatore (vocativul pentru 
senator). Putem utiliza orice caz gramatical dorim 
atunci când folosim substantivele dar nu şi orice gen. 
Ca într-o parcare bine organizată, există locuri 
rezervate unde poți să-ți laşi maşina numai cu riscul 
unei sancțiuni. 

Deşi social funcțiile sau ocupațiile au încetat să 
mai fie exclusive, termenii continuă să-şi păstreze 
acest caracter după o logică ce nu este în nici un caz 
cea a limbii. Poti fi deja profesoară, dar nu şi 
ministră; poţi fi prostituată, dar nu şi prostituat 
(e preferabil gigolo căci e mai exotic şi lipsit de 
conotaţii peiorative). 

Avem coafeză şi coafor, dar, în uz, el a început a 
se numi stilist, ca şi cum exercitarea de către un bărbat 
a unei asemenea profesii lipsite de măreție precum 
pieptănatul femeilor nu s-ar putea face decât printr-o 
metamorfozare — lingvistică cel putin — care să o 
transforme în artă. 

Mătuşa care face cele mai gustoase mâncăruri este 
o minunată bucătăreasă;, domnul care ne învață la 
televizor să facem sarmale este un mare gastronom ca 
şi cum un mestesug (tehné) oarecare, chiar dus la 
perfecţiune, e prea putin lucru; cand bărbații îl 
exercită el trebuie să sune a ştiinţă (episteme). 
Bucătăreasă seamănă cu croitoreasă; gastronom cu 
astronom. 

Auzim adesea chiar că bărbaţii sunt cei mai buni 
bucătari şi se crede că este vorba despre actul concret 
de a găti. În fapt, ceea ce ei fac este actul abstract, 
mult mai durabil şi mai puţin supus gusturilor, de a 
stabili ce înseamnă cel mai bun. Bunica face cele mai 
bune prăjituri din lume, dar ele nu vor fi niciodată 
recunoscute astfel pentru că ele sunt acte private şi 
„neproductive”, pe deasupra. În schimb, ,,seful” de 
la nu ştiu care restaurant de lux poate impune o modă 
şi un standard culinar pentru că nu este bun ce este 
savuros, ci ceea ce este recunoscut ca bun, adică ceea 
ce mănâncă „cei buni”. În plus, actul său este public 
(comunicabil şi accesibil) şi economic „productiv”. 

Ca şi societatea, limba pare să aibă o clasă de 
mijloc, o elită şi un fel de subclasă. Orice mobilitate 
orizontală este acceptată cu o mai mare uşurinţă decât 
mobilitatea verticală. Rolurile pot fi schimbate între 
genuri cu condiţia să nu aducă cu ele şi o schimbare 
de status a celuilalt gen. Dacă aceasta survine, regulile 
gramaticale încearcă să pună lucrurile la locul lor. 

Folosirea unor cuvinte precum frizeriță sau chiar 
şoferiță au întâmpinat mai puţină rezistență decât 
doctorita; forma este acceptată, dar e mai curând 
familiară decât oficială pentru că este recomandat încă 

să ne adresăm cu doamna doctor unui medic- 
femeie pentru că medică este de neimaginat (sic!) cu 
toată feminizarea care s-a produs în ultimele decenii 
în domeniul medical; nici doctoră nu există în limba 
română academică pentru că şi titlurile academice 
sunt masculine conform regulilor limbii (oare să ne 
mai întrebăm de ce?!). 

Avem însă deja doctorand-doctorandă, 
medicinist-medicinistă; femeile au voie, conform 
dicționarului, să studieze în vederea obţinerii unor 
titluri ştiinţifice sau profesii bine cotate în calitatea lor 
de femei, dar nu le pot deţine sau practica decât ca 
bărbați! Arhaicul doftoroaie ne spune cum societatea 
şi nu limba interzice femininul. Atunci când ocupaţia 
nu conferea vreo poziţie socială privilegiată termenul 
nu era rezervat unui gen (respectiv celui masculin). 

Nici măcar, sau poate mai ales, lumea ocupatiilor 
ştiinţifice nu este scutită de situaţii de tipul celor 
prezentate mai sus. Putem spune geografă dar limba 
nu înghite femeile care ar fi specialiste în istorie; 
matematicienele intră în dicţionar dar politologele nu 
(nici politicienele). Toate acele domenii ce par a avea 
un statut mai puţin ideologic, ce par mai neutre în 
raport cu puterea (fizică, matematică, fiziologie, 
geografie, lingvistică) apar ca fiind mai deschise în 
ceea ce priveşte acceptarea ambelor genuri ale 
termenilor. Cu cât este mai evidentă legătura cu 
puterea (istoria şi politologia sunt asemenea exemple) 
masculinul domină. Eventualele argumente fonetice 
sunt din start moarte pentru că avem geografă dar nu 
Şi istoriografă, zoologă dar nu şi politologă. 

O excepție care la prima vedere infirmă 
observațiile de mai sus o reprezintă acceptarea 
filosoafelor in discurs. Această acceptare, foarte 
recentă, e doar formală pentru că, exceptând scrierile 
feministe în care termenul apare şi care de fapt l-au şi 
impus, el nu are neutralitatea şi greutatea 
corespondentului său masculin ci aproape întotdeauna 
are o încărcătură devalorizantă impusă de uz; există o 
nota de ironie şi uşoară distantare fata de seriosul 
termenului filosoafa care-i insoteste utilizarea si pe 
care definitiile de dicţionar o ignoră. 

Odată cu pătrunderea din ce în ce mai numeroasă a 
femeilor în anumite funcții rezervate tradițional 
bărbaţilor, uzul a reuşit să impună în cele din urmă 
formele feminine (directoare, preşedintă). 
Patriarhatul lingvistic s-a repliat rapid prin 
introducerea regulii conform căreia adresările scrise 
trebuie să fie impersonale; nu facem o cerere către un 
director sau o directoare ci către o funcţie care din 
întâmplare este desemnată printr-un substantiv 
masculin şi astfel câştigul lingvistic se reduce la 
exprimările orale. Or, verba volant, scripta manent. 

Nici permutarea rolurilor nu este mai uşor 
acceptată în cazul în care aceste roluri au legătură cu 
definițiile patriarhale ale genurilor care oricum sunt 
expresia unei ierarhizări implicite. Un bărbat, care ar 
dori să-şi câştige existenţa îngrijind copiii altora, este 
lăsat sub tăcere sau trebuie să accepte femininul 
dădacă aşa cum atunci când face curăţenie nu o face 
decât deghizat sub nedeterminatul personal de 
întreținere căci menajer nu există; nici soldată. Nu 
doar pentru că este mai puţin obişnuit, ci pentru că 

este subminant pentru sistemul de valori pe care se 
sprijina patriarhatul. 

Morala cu rol formator a acestei stari de fapt este 
aceea ca atunci cand in realitate suntem pe locurile 
„rezervate” celuilalt gen acest lucru se întâmplă numai 
prin accident iar accidentul are totdeauna pe lângă 
caracterul de neaşteptat şi pe cel de nedorit. 

Că masculinul este mai puternic în limbă ne-o 
dovedeşte şi infinita sa capacitate de absorbţie a 
femininului; regulile limbii ne spun cum unei adunări 
formate din n femei (n poate fi oricât de mare) şi un 
singur bărbat ne adresăm la pluralul masculin — 
Stimaţi participanți... Pentru ca un discurs să ne fie 
adresat explicit în calitate de femei trebuie să ne 
separăm căci regula lui şi care să conjuge şi să le facă 
şi pe ele „adevărate”, prezente, în ciuda uzului chiar, 
mai are de aşteptat... $i nu este un operator fără 
relevanță socială căci este semnul conjunctiei, al lui 
împreună, apropiaţi, uniți, al egalității. Pluralul 
înglobant nu poate fi decât forma lingvistică a unei 
dominări reale. 

Chiar sintagma regulile limbii este înşelătoare 
pentru că perpetuează ideea de neutralitate şi eternitate 
în comparaţie cu mai corecta sintagmă regulile 
academiei. Deşi este tot o instituţie, limba are 
transcendenta în raport cu mai pământeana Academie 
şi, drept urmare, poate fi contrazisă mai greu. 

Caracterul ideologic al limbii nu intră deocamdată 
în discuţie, nu este de domeniul conştiinţei publice. 
Uităm sau ne facem că nu ştim faptul că limba şi 
funcţionarea sa nu au nici o necesitate naturală, ci sunt 
un produs istoric prin excelență, unul dintre 

argumentele esențiale ale faptului că nu suntem doar 
fiinţe biologice ci şi fiinţe culturale. 

Dar de unde vine pericolul poate uneori să vină şi 
salvarea pentru că ceea ce a fost făcut înseamnă că 
poate fi şi desfăcut, că putem spera într-o schimbare în 
egală măsură a limbii şi a societăţii. Speranţa nu este 
însă factorul dinamizator al acestei schimbări. 

Ceea ce dorim să propunem este ceva mai mult. 
Plecăm de la ipoteza că raportul dintre limbă şi 
societate este dublu: pe de o parte, regulile de utilizare 
şi vocabularul sunt o creaţie culturală şi deci puternic 
marcate de structurile sociale în ansamblul lor; pe de 
altă parte, trebuie să ne amintim ceea ce spuneau 
sofiştii — că, odată un lucru spus, el este spus, nu mai 
poate fi retras; lasă urme, acţionează. 

Luând în considerare cel de-al doilea sens al 
influențelor (dinspre limbă spre societate), ne 
propunem o fortare a schimbării, poate chiar o 
inversare a ritmului. 

Spuneam anterior că limba este mai inertă decât 
societatea, că schimbările sociale au premers până în 
acest moment schimbărilor din limbă. Dar limba pe 
care o utilizăm este în mai mare măsură controlabilă 
decât societatea — ne referim la frecvenţa anumitor 
cuvinte, la formele genizate, la crearea de termeni noi, 
etc. Mentalitatile nu au nimic mistic dar au totdeauna 
o exprimare lingvistică; ca şi prejudecățile. 

Dacă o revoluţie socială a femeilor nu este încă de 
actualitate, noi credem că o revoluţie lingvistică este 
posibilă. Câştigarea unui loc propriu în discurs 
(ca ansamblu a ceea ce se spune efectiv la un moment 
dat) şi a unei poziții mai echitabile în limbă (ca 

ansamblu de reguli de folosire a cuvintelor istoriceste 
modificabile) poate fi primul pas — esenţial — al unei 
alte societăţi. 

Este de datoria celor dominați să protesteze 
împotriva formelor de dominație la care sunt supuşi şi 
să demonteze mecanismele acestor dominatii prin 
toate mijloacele care le stau la dispoziţie. Protestul 
lingvistic la care ne referim nu este, de data aceasta, 
doar o chemare la luptă, ci lupta însăşi, în măsura în 
care limba pe care o folosim continuă să ţină femeile 
la respect sau sub tăcere. 

Dictonul de la care plecăm spune că regulile 
discriminatorii trebuie încălcate iar vocabularul 
trebuie „umplut” cu termeni feminini şi care sa 
vorbească despre o lume în care femeile sunt 
prezente. 

Titlul acestui text nu trebuie să ne ducă în eroare. 
Îndemnul nu este adresat doar femeilor, ci tuturor 
celor pentru care (noi credem că sunt cei mai multi) 
misoginismul lingvistic nu este o alegere, ci doar 
rezultatul unei credințe naive în caracterul natural al 
limbii. La această credinţă trebuie să renuntam. 

Eficienţa unei asemenea schimbări de atitudine 
este mai mare decât ni s-ar părea la prima vedere căci 
limbajul, aşa cum aminteam la început, este cel ce dă 
forma conştiinţei noastre. Insinuându-se în structurile 
cele mai profunde ale ființei, el îşi mascheaza 
caracterul istoric şi ne împiedică să vedem cum ne 
tine inlantuiti pentru că vorbim mai înainte de a 
reflecta despre cum vorbim, ne supunem regulilor 
înainte de a le supune pe ele însele unei analize de 
pertinenta. 

O conştientizare a modului în care îl utilizăm 
poate fi parte integrantă din procesul de autoformare 
ca fiinţe care, în acest caz, să nu mai vadă în 
apartenenţa la un gen sau altul motiv de dominare sau 
supunere. Noi ne-am referit la un aspect al excluderii 
femeilor din limbă, dar asta nu înseamnă că alte forme 
de excludere nu sunt de asemenea posibile sau deja 
existente. 


info.kappa.ro, aprilie 2006 

Fata in fata* 
Convorbire cu Cristian Teodorescu** 


— În 1990, după arestarea lui Nicu Ceauşescu, 
singurul avocat din România care a îndrăznit să-l 
apere a fost o femeie, d-na Paula Iacob. În ciuda 
faptului că statul de drept a depins atunci, nu numai 
simbolic, de curajul unei femei, România a devenit o 
țară subordonată atitudinii de tip „macho”. De ce? 


— Pentru că noi nu am fost capabili să inventam o 
altă Românie, mai bună decât cea care a fost. 
Am lăsat doar să reînvie România idilizată din 
nostalgiile unora, polarizată social şi politic, 
obscurantistă, improprie pentru democrație şi fără 
femei în spațiul public... 

Gândirea în alb-negru, atât de caracteristică, a 
hotărât că tot ce e „de la comunişti” e rău; egalitatea 
între femei şi bărbaţi nu a fost derivată din drepturile 
universale ale omului, ci din egalitarismul lor şi 
aruncată la coş. Femeile nu au reacţionat când, de la 
38% în parlamentul care avea puţine de decis înainte 
de 1989, au ajuns la 4% în primul parlament 
post-revolutionar, unde totul era de decis. 

Ideologia egalitara şi cele câteva succese reale din 
socialism (educaţie, drept de vot, creşe etc.) ne 
făcuseră aproape insensibile la discriminare. Nici o 
Olympe de Gouges nu a apărut printre românce, la 
revoluţie... 

Am rămas cu dreptul de a vota pe alţii, dar creşele 
au dispărut din tara în următorii câțiva ani. Suntem 
mai multe în universități doar pentru că bărbații au 
înțeles repede că banii stabilesc ierarhia în capitalism, 
nu ştiinţa... Unii au identificat şi răul care ne alterase 
inocenta politică: o femeie. Ne-am trezit toate urmase 
ale maleficei Elena Ceauşescu; colegii noştri norocoşi 
erau născuţi din spuma mării... Eu am voie sa mă trag 
din Ana Aslan?! 


— Femeile, care reprezintă majoritatea in 
populația României, sunt o prezență aproape 
simbolică în Parlament. Cum vă explicati aceasta 
flagrantă disproportie şi care sunt măsurile care ar 
trebui luate pentru a ajunge la paritate? 


— Ceea ce surprinde nu este doar numărul mic de 
parlamentare (locul 92 în lume!). Trist este că 
partidele cred că interesele femeilor nu merită tratate 
în mod serios; când se discută totuşi despre ele, pare o 
concesie menită să arate mai curând spiritul 
democratic al celui care cedează, decât indreptatirea 
femeilor. Există credinţa că ele sunt un subiect minor, 
numai bun pentru pierdut alegerile. În Parlament, 
dezbaterile privind egalitatea nu au fost aprinse; nici 
măcar plicticoase; au fost tragi-comice! 

Este urgent necesar să democratizăm viata internă 
a partidelor, să creăm spaţii în care femeile să se poată 

exprima politic, să oprim infantilizarea şi victimizarea 
femeii. Sunt o susținătoare a cotelor în fiecare 
organism de decizie cu caracter reprezentativ; dacă 
paritatea este şocantă pentru unii, o reprezentare 
echilibrată — de cel putin patruzeci la sută pentru 
fiecare gen — trebuie imediat legiferată. 

Există însă un soi de cerc vicios în politica noastră 
care nu doar că le respinge pe femei, dar le face să se 
îndepărteze de bună voie. E o politică violentă, 
interesată mai mult de putere decât de oameni, mai 
mult de deținerea puterii decât de exercitarea ei. 
Trebuie inversat sensul, creat cercul virtuos... 


— Credeţi că votul uninominal ar putea 
accelera acest proces şi diminua actuala disproportie 
din Parlament sau, dimpotrivă, o va adânci? 


— Sistemul majoritar - zis „uninominal” - îi 
dezavantajează pe toți cei care nu sunt deja în poziţiile 
de decizie. Primarii sunt aleşi prin vot majoritar 
dintotdeauna. Ponderea femeilor între primari este 
semnificativ mai mică decât în Parlament. lar 
argumente că valoarea umană a acestora e mai ridicată 
decât la cei aleşi pe listă nu există... 

Partidele folosesc alte criterii pentru candidaţi; 
vizibilitatea publică şi capacitatea de a susţine 
financiar o campanie sunt esențiale. Or, cine nu este 
deja în prim plan nu se vede şi cine nu este deja la 
putere nu dispune de pârghii pentru a obţine fonduri. 
În Franţa, în consiliile judeţene sunt 47% femei (alese 
pe listă cu paritate); în Parlament, ales cu sistem 
majoritar, până la ultimele alegeri, erau 12%. 

Votul majoritar pierde esența democratică a 
parlamentului — caracterul reprezentativ. Un om poate 
să conducă, poate să administreze un teritoriu; nu 
poate să reprezinte locuitorii lui, pentru că ei pot să 
aibă moduri de a vedea lumea esenţial diferite! Dar nu 
e singurul domeniu în care vrem să ne întoarcem la 
feudalism... 


-Câte femei primar există în partidul 
dumneavoastră în raport cu numărul total al 
primarilor care vă reprezintă? 


— Dacă s-ar face primăvară cu un trandafir atunci 
ne-am putea lăuda că singura primarita de municipiu 
din tara este social democrată. Din păcate, ne situăm 
în jurul mediei naționale. Unicul record pozitiv pe 
care îl detinem este la consilieri judeţeni (17-18%). La 
localele din 2004, am reuşit să impunem o cotă de 
reprezentare onorabilă pentru femei (în context 
românesc!). 

Bineînţeles că acolo unde scorurile au fost mai 
slabe a fost incriminată prezenţa lor, deşi „pierderile” 
au însemnat vreo câteva procente bune în plus fata de 
2000; în 2004 a fost cel mai bun rezultat din istoria 
partidului.*** 

S-a întâmplat ca în Franţa. Segolene Royal este 
considerată vinovată de eşecul socialiştilor la 
prezidenţiale. În cifre, el arată cam aşa: în 2002, 
candidatul socialist ia 16% la primul tur şi nu intră în 
turul doi! În 2007, candidata ia peste 25% în turul unu 
şi 47% în turul doi. Există şi o interpretare optimistă a 
situației. A existat speranța, chiar nemărturisită, că ea 
va câştiga. De aici, profunzimea dezamagirii... 

— Femeile sunt, proportional, subreprezentate 
şi în rândul inaltilor funcţionarilor publici, dar şi în 
funcţiile de conducere din firmele de stat. 
Intentioneaza partidul dvs. să introducă un proiect 
de lege pentru respectarea parităţii la toate aceste 
nivele? 

— După 1989, bărbaţii cu carte au ales frecvent 
libertatea, devenind întreprinzători. Femeile au ales 
siguranța unei profesii, sperând să câştige în status. 
Mulţi dintre ei au reuşit. Dintre ele, prea puţine. 
Femeile reprezintă peste 58% dintre funcționarii 
publici, acolo unde-i vorba de muncă. Disproportia 
apare în sens invers şi mult mai mare, când vorbim de 
funcțiile de conducere sau de înalții funcţionari 
publici. Avem şi-n aceste poziții un mic procent de 
femei. 

Există suspiciunea că, pe lângă spirit democratic, 
a fost şi ceva cinism la baza „promovării” lor. Cei 
care le-au numit au împuşcat doi iepuri dintr-o 
lovitură: ele sunt competente şi muncesc mult dar, mai 
ales, nu au reţelele care să le permită să-şi valorifice 
politic funcția; spatele e asigurat... Chiar şi aşa, puţini 
şefi de partide au înţeles avantajul. Chiar şi la social 
democrați... 

— După părerea dvs., cât din IQ-ul national 
rămâne nefolosit sau e subfolosit din cauza 
prejudecatii că locul femeii e acasă sau că, odată 
măritată cu o persoană cu venituri mari, femeia e 
silită să se transforme într-un personaj care face 
cumpărături sau, în cel mai bun caz, se ocupă de 
opere de caritate? 

— Inteligenta unei colectivitati, ca intreg, este 
mai mult decât suma inteligentelor individuale. 
În societatea noastră doar o jumătate ia deciziile; 
invariabil cred că ele sunt mai proaste decât dacă s-ar 
lua de femei şi bărbați, împreună. Răspunsul: câştigul 
ar fi cu mult peste pierderile actuale care sunt de peste 
50%... 

— Dar nu aceasta e problema; nu inteligentele ne 
lipsesc. Mult mai frecvent ne lipsesc caracterele! Şi 
sufletul lipseşte din politică... Acolo unde femeile sunt 
prezente suficient pentru a influența decizia, se 
promovează politici care apără mai mult omul şi mai 
puţin statul (cheltuielile cu sănătatea, educația, sociale 
evoluează în acelaşi sens cu ponderea femeilor în 
parlamente, iar cele militare sau destinate serviciilor 
de informaţii variază invers, zic statisticienii), iar 
cetăţenii percep administratiile ca fiind mult mai putin 
corupte. 


-Principiul „La muncă egală, salarii egale” 
rămâne adeseori doar pe hârtie în privința femeilor, 
care, la noi, nu suferă de sindromul „zilei de luni”, 
nu cer zi liberă după victoria echipei favorite şi, cele 
mai multe, au un Serviciu şi acasă, în calitate de 
gospodine. 


— Aparent, diferența dintre remunerarea femeilor 
şi bărbaților s-a redus de la aproape 30% la circa 14%. 
Nu e vorba însă de un pas spre egalitate, ci de unul 
spre dezastru. Au falimentat câteva sectoare unde 
bărbații aveau salarii foarte mari si s-a diminuat media 
acestora. Cu întreținerea familiei, au rămas ele. Un 
număr enorm de femei lucrează însă fără salariu, în 

sectoarele informale, în agricultură, munca de 
îngrijire, creştere şi educare a copiilor nu este evaluată 
şi nu este inclusă în PIB. Ca urmare, multe sunt 
„neproductive” şi nu vor avea o pensie! 

Nicăieri în Europa principiul plăţii egale la muncă 
de valoare egală nu este respectat. Bugetul de stat ar 
putea fi în fiecare an atacat la Curtea Constituţională. 
Aceeaşi muncă, necesitând aceleaşi abilități, pregătire, 
responsabilitate şi efort, e remunerată diferit în diferite 
sectoare bugetare. 

Pentru un contabil din învățământ — puternic 
feminizat — salariul este incomparabil mai mic decât 
pentru unul din armată sau din Ministerul de Interne, 
puternic masculinizate. Sunt necesare grile obiective 
de evaluare şi comparare a diferitelor poziţii. Salariul 
nu are astăzi la bază cantitatea şi calitatea muncii, ci 
mai mult capacităţile individuale şi colective de 
negociere; e un raport de putere, nu de competențe. 
Neavând reţele de sprijin ca indivizi şi nici sindicate 
puternice, femeile sunt permanent defavorizate. 


— Când se fac concedieri într-o firmă, capi de 
listă sunt ultimii veniţi şi femeile, ceea ce provoacă 
uneori sinucideri sau traume psihice grave în rândul 
femeilor concediate. Ce faceţi, ca om politic, pentru 
a preveni asemenea situaţii? 


— Există o mare presiune în Europa pentru 
flexibilizarea pieței muncii; neinsotita de garanții de 
securitate suficiente, ea poate avea drept principale 
victime femeile. Am reuşit o victorie în Parlamentul 
European semnalând — în calitate de contraraportoare 

socialista — pericolele potentiale din Cartea verde a 
modernizării legislaţiei muncii. 

Încercăm în România, prin Codul Muncii, să 
apărăm şi să extindem garanţiile legale pentru a 
preveni şi combate asemenea situații. Din păcate, 
eficiența legii este de trei ori slăbită: prin gradul redus 
de sindicalizare, slaba cunoaştere a drepturilor şi lipsa 
încrederii femeilor că legea le poate apăra. 


— Româncele sunt invitate tot mai insistent „să 
facă copii”, atât din cauză că populaţia e în scădere, 
cât şi pentru a diminua aşa-numita îmbătrânire” a 
populaţiei. Există o strategie a planninsului familial 
care să provoace o creştere semnificativă a 
natalității? Se vorbeşte prin diverse medii, inclusiv în 
Parlament, despre interzicerea avorturilor. Ne 
întoarcem la „decrețeii” lui Ceauşescu? 


— Să vorbim de gândire patriarhală ipocrită sau 
de lipsa ei la cei care pun astfel problema?! Femeile 
au dreptul de a alege să dea viață. Ele pot spune astăzi 
„nu” unei sarcini nedorite, după ce decretul din 1966 a 
provocat adevăratul genocid al epocii totalitare. 
Cincisprezece mii de femei au murit ca urmare a unor 
avorturi clandestine în perioada 1967-1989. E o 
experiență care nu trebuie să se repete. 

Nimeni nu observă însă că ele nu pot spune 
întotdeauna da, atunci când doresc un copil. Patronii 
impun angajatelor să nu rămână însărcinate pentru că- 
şi vor pierde locul de muncă. O fată care naşte un 
copil este condamnată încă, moral, de comunitate. Cel 
ce nu-şi asumă responsabilitatea paternității nu este 
niciodată de vină. 

Totuşi, a fost un adevărat scandal când s-a 
solicitat ca la reproducerea artificială să poată recurge 
şi femeile care nu au un partener. În 
societatea noastră este permis, fără sancțiune juridică 
sau morală, să cumperi sex fără responsabilitate. 
Cumpărătorii sunt, în proporţie covârşitoare, bărbați. 
Modelul ideal pentru băieţi este „super iubite cu zero 
planuri de viitor!” Copiii sunt o parte a planului de 
viitor, nu credeţi?! 

Chiar în aceste condiţii, femeile aleg să nască 
copii, deşi să dai viaţă e aproape un păcat; femeii i se 
interzice, dacă a născut recent, să intre în biserică. 
Dacă a născut o fată e chiar mai grav; nou-născuta nu 
va fi dusă în altar, iar mama va trebui să aştepte 
patruzeci de zile pentru a primi permisiunea de se 
ruga în Casa Domnului... 

Într-adevăr, Raportul Fondului Naţiunilor Unite 
pentru Populaţie a tras un semnal de alarmă. În 2050 
putem fi doar 16 milioane. Unii au stabilit imediat că 
femeile sunt vinovate şi soluţia: o altă „strategie de 
planning”, subintelegand interzicerea avortului, 
reintroducerea celei mai abuzive forme de control 
asupra corpului femeii. Există o eroare de gândire 
fundamentală. „Strategiile de planning” nu fac copii! 
După decretul din "66 reglarea numărului de naşteri s- 
a realizat în numai doi ani, cu mijloace diferite şi cu 
consecinţe tragice. 

Stimularea natalității necesită alte măsuri: locuinţe 
şi venituri decente pentru tineri, servicii de îngrijire 
pentru copiii sub trei ani, program de muncă flexibil, 
care să facă familia şi activitatea compatibile, taţi care 
să împartă cu mamele sarcinile casnice şi educative. 

Trebuie să revalorizăm viata şi să avem respect pentru 
actul de a da viata. Femeile cu copii în braţe ar trebui 
să aibă locul lor în parlament, când se iau deciziile 
importante pentru că lor sigur le pasă de ziua de 
maine. 

-În ciuda câtorva măsuri pentru prevenirea 
violenţei conjugale, aceasta continuă să fie o mare 
problemă pentru românce. Are partidul dvs. un 
pachet de măsuri pentru a o combate? 


— Ignatio Ramonet a scris un articol despre cel 
mai trist loc întâi pe care l-am putut imagina pentru 
tara mea — locul întâi în Europa la violenţa conjugala 
soldată cu moartea victimei. Legea votată în 2003, cu 
mari dificultăți, nu spune un cuvânt despre cine şi 
împotriva cui se exercită violența! Dacă nu 
recunoaştem suficient că avem o problemă, nu vom 
putea găsi niciodată soluţii. 

Gândim că sunt necesare — pe modelul spaniol — 
măsuri care să includă simultan conştientizarea 
publică asupra efectelor violenței conjugale, 
intervenția urgentă pentru separarea victimei de 
agresor, asistența juridică şi psihologică pentru 
victimă, sancțiuni severe, dar şi programe de 
consiliere pentru agresor, pregătire specifică şi 
sensibilizarea a celor implicați (asistenți sociali, 
medici, poliţişti), prioritate la obținerea unui loc de 
muncă sau locuințe pentru victime. 


—Social vorbind, o femeie singură e mai 
vulnerabilă în România decât în majoritatea tarilor 
UE. Dacă vrea să aibă un copil, riscă să-şi piardă 

slujba, dacă rămâne şomeră după vârsta de 40 de 
ani, îşi găseşte foarte greu de lucru corespunzător 
pregătirii sale. Partidul dumneavoastră are soluţii 
pentru asta? 


— Servicii publice de îngrijire pentru copilul mic, 
în primul rând; socialiştii desfăşoară o campanie 
europeană în acest sens; în cadrul ei, noi am 
înregistrat deja la parlament un proiect al legii 
creşelor. Investiţia în oameni, în educația lor pe tot 
parcursul vieţii, poate ameliora şi mobilitatea femeilor 
peste o anumită vârstă. Foarte multe piedici tin însă de 
mentalitatile paguboase din societatea noastră pe care 
ne propunem cel putin să nu le cultivam, ca partid. 


—Un paradox al „macismului” autohton e că 
adeseori femeia de afaceri de succes devine ea însăşi 
un „macho” în taior, care conduce agresiv un 
automobil 4 x 4, se pricepe la orice şi se poartă 
mizerabil cu angajatele sale. Cum comentaţi? 


— Punem o femeie să joace un rol definit de către 
bărbați şi apoi ne mirăm că pare a fi în travesti! Psiho- 
sociologii spun că e obligatoriu, aproape, să se 
întâmple asta; e problema de a fi acceptat în grup, în 
mediul social. Fiind prea puţine, ele nu pot schimba 
regulile şi atunci se schimbă pe sine. 

În acelaşi timp, aprecierile negative vin şi din 
imaginea „feminităţii” delicate care s-a creat şi care 
nu ni se potriveşte tuturor. Cum nici bărbaţii nu sunt 
toți „macho”. Aspectele morale tin de fiecare 
persoană, nu sunt o trăsătură a genului. Nici chiar 
feministele înverşunate nu spun că toate femeile sunt 

nişte ființe angelice. Despre patroni se spune şi mai 
rar... 


— Ca revers al medaliei din întrebarea 
anterioară, o femeie de carieră munceşte până la 
epuizare în România sau evită să devină mamă 
pentru a nu-şi lichida şansele de promovare. Nu vi se 
pare un cost insuportabil? 


— Capitalistii au descoperit demult eficiența 
utilizării femeilor. Coreea de Sud şi-a dezvoltat 
electronica folosind drept avantaj comparativ femeile 
— educate, docile, capabile să lucreze 60 de ore pe 
săptămână fără să se revolte — nu roboții. Spaniolii 
veniţi să recruteze forță de muncă in România i-au 
discriminat pe bărbaţi cerând angajati-femei! Strategia 
de la Lisabona poate să le transforme în clasa 
exploatată a secolului 21 dacă ne pierdem vigilenta. 
Asta pentru că nu am depăşit etapa în care profitul 
mare vine din salarii mici... 

Ele sunt mai vulnerabile pentru că au, istoric 
vorbind, exerciţiul sacrificiului de sine şi trăiesc într-o 
lume în care munca e singura lor cale de afirmare 
onestă. Marile companii ştiu asta şi exploatează 
situaţia... Nu înţeleg de ce nu se revoltă taţii de fete 
care fac eforturi pentru ca fiicele lor să urmeze şcoli 
grele şi apoi văd cum, în cel mai bun caz, ele sunt 
stoarse de energie în marile corporaţii. Faptul că au o 
înaltă educaţie nu înseamnă că ele aleg societatea în 
care trăiesc. 

În loc de o economie de piaţă, la noi se 
construieşte o societate de piaţă, total dezumanizata, 
care inversează scopul cu mijlocul. „Muncim ca să 

trăim, să ne creştem copiii” este o propoziţie cu sens. 
„Trebuie să facem copii ca să menţinem creşterea 
economică” e o propoziţie absurdă. Pot să înţeleg că o 
întreprindere trebuie închisă pentru că poluează sau că 
trebuie taxate produsele care afectează sănătatea. Nu 
înțeleg propoziţia care-mi spune că este ne-economic 
să adopti o măsură prin care sănătatea angajaţilor ar fi 
protejată... 


— Când şi in ce condiţii vor avea cu adevărat 
femeile din România şanse egale cu bărbaţii? 


— Formal, egalitatea de şanse e garantată de 
Constituție şi de legi! Real, niciodată! Lumea este 
deja ierarhizată, iar noi ştim acest lucru când facem 
alegeri in viata. Nu suntem în spatele vălului de 
ignoranță, cum ar zice Rawls. 

Nu cred în conceptul liberal al egalităţii de şanse; 
cred în egalitate, pur şi simplu. „Şansa” se află sub 
semnul neprevăzutului şi întâmplării, înseamnă ocazie 
favorabilă, noroc, hazard, probabilitate. 

Cum nu se poate garanta distribuția egală a 
norocului, nici a probabilităților, o asemenea garanţie 
nu angajează la un discurs pozitiv cu privire la 
egalitate; se limitează la a spune „să nu împiedici”. 
Înseamnă că fiecare femeie e liberă să fie ministră în 
Guvernul Tăriceanu; dificultatea este că toate locurile 
sunt deja ocupate. Că sunt ocupate doar de bărbaţi, 
trebuie văzut dacă-i o întâmplare... 

Egalitatea este altceva; ea presupune ca bărbații şi 
femeile să se bucure de aceleaşi libertăți si să li se 
garanteze aceleaşi drepturi; mai înseamnă să aibă 
aceleaşi oportunităţi de dezvoltare individuală şi, nu în 

ultimul rând, să împartă responsabilitatile într-o 
manieră echitabilă. 

Faptul natural că femeile nasc copiii şi bărbaţii nu, 
cel puțin deocamdată, nu poate fi un criteriu social de 
acceptare sau excludere de la exercitarea drepturilor şi 
libertăţilor cetăţeneşti. Nu vreau să credeți că am o 
viziune pesimistă. Schimbarea e posibilă fie şi pentru 
unicul argument că, în unele locuri, ea se produce 
deja. Ceea ce este sigur e că nicăieri nu se produce de 
la sine! 


— După părerea dvs., cât timp va mai trece până 
când preşedintele României va fi o preşedintă? 


—Singurele regimuri care au permis afirmarea 
autentică a femeilor sunt cele democratice. Putem 
considera slaba lor prezență în spaţiul public drept 
criteriu de evaluare a democrației româneşti, care este 
sublimă, dar... 

Dacă vom alege — în cele din urmă — calea 
democratică, aş îndrăzni să fac o previziune optimistă. 
Am putea avea o preşedintă în 2014! Ceea ce se 
întâmplă astăzi în politica şi societatea noastră nu-i 
oferă însă mai mare probabilitate de realizare decât 
oricărei alte utopii. 


Le monde diplomatique, septembrie 2007 


*Rubrica „Față in față” opunea, în fiecare număr, un 
reprezentant al Stângii şi unul al Dreptei pe o temă dată. Numărul 
respectiv a avut drept temă „Femeia în societatea românească de 


+99 


astăzi ”. 


**Cristian Teodorescu este jurnalist la Cotidianul. La 
momentul interviului, era redactor şef la Le monde diplomatique, 

Faţă în fata 
ediția în limba română. Din păcate, ediția românească nu mai 
apare astăzi drept urmare a dezinteresului societăţii noastre pentru 


ideile de stânga... 


*** Rezultatul din 2004 continuă să fie cel mai bun sub 
aspectul reprezentării politice a femeilor, din păcate. 

